Σημαντική ανακοίνωση νομικού περιεχομένου

|

52005SC0231

Σύσταση για Γνώµη του Συµβουλίου κατ’ εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Λετονίας, 2004-2007  /* SEC/2005/0231 τελικό */

	[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |Βρυξέλλες, 16.2.2005SEC(2005) 231 τελικόΣύσταση γιαΓΝΩΜΗ ΤΟΥ ΣΥΜΒΟΥΛΙΟΥκατ’ εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Λετονίας, 2004-2007(υποβληθείσα από την Επιτροπή)ΑΙΤΙΟΛΟΓΙΚΗ ΕΚΘΕΣΗΟ κανονισμός (ΕΚ) αριθ. 1466/97 του Συμβουλίου, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών[1], ορίζει ότι τα μη μετέχοντα κράτη μέλη, δηλαδή εκείνα τα οποία δεν έχουν υιοθετήσει το ενιαίο νόμισμα, πρέπει να υποβάλουν προγράμματα σύγκλισης στο Συμβούλιο και την Επιτροπή. Σύμφωνα με το άρθρο 9 του εν λόγω κανονισμού, το Συμβούλιο οφείλει να εξετάσει έκαστο πρόγραμμα σύγκλισης με βάση τις αξιολογήσεις της Επιτροπής και της επιτροπής που συστάθηκε βάσει του άρθρου 114 της Συνθήκης (Οικονομική και Δημοσιονομική Επιτροπή). Βάσει σύστασης της Επιτροπής και μετά από διαβουλεύσεις με την Οικονομική και Δημοσιονομική Επιτροπή, το Συμβούλιο υποχρεούται, αφού εξετάσει το πρόγραμμα, να εκδώσει γνώμη. Σύμφωνα με τον κανονισμό, τα κράτη μέλη πρέπει να υποβάλλουν ετησίως επικαιροποιημένα προγράμματα σύγκλισης τα οποία μπορούν, επίσης, να εξετάζονται από το Συμβούλιο σύμφωνα με τις ίδιες διαδικασίες.Οι δέκα χώρες που εντάχθηκαν στην ΕΕ την 1η Μαΐου 2004 δεν συμμετέχουν στο ενιαίο νόμισμα. Οι χώρες αυτές ανέλαβαν τη δέσμευση να υποβάλουν προγράμματα σύγκλισης μέχρι τις 15 Μαΐου 2004 και την πρώτη επικαιροποίηση των προγραμμάτων αυτών προς τα τέλη του 2004.Το πρώτο πρόγραμμα σύγκλισης της Λετονίας, που καλύπτει την περίοδο 2004-2007, υποβλήθηκε στις 14 Μαΐου 2004 και εξετάστηκε από το Συμβούλιο στις 5 Ιουλίου 2004. Η Λετονία υπέβαλε επικαιροποιημένο πρόγραμμα σύγκλισης στις 30 Δεκεμβρίου 2004. Οι υπηρεσίες της Επιτροπής προέβησαν σε τεχνική αξιολόγηση του εν λόγω επικαιροποιημένου προγράμματος, λαμβάνοντας υπόψη τα πορίσματα των οικονομικών προβλέψεων που οι υπηρεσίες της Επιτροπής διατύπωσαν το φθινόπωρο του 2004, καθώς και τον κώδικα δεοντολογίας[2], την από κοινού συμφωνηθείσα μέθοδο υπολογισμού της δυνητικής παραγωγής, τις συστάσεις που περιλαμβάνονται στους γενικούς προσανατολισμούς των οικονομικών πολιτικών για την περίοδο 2003-2005 και τις αρχές που θεσπίζονται με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, της 27ης Νοεμβρίου 2002, για την ενίσχυση του συντονισμού των δημοσιονομικών πολιτικών[3]. Από την εν λόγω αξιολόγηση προέκυψαν τα ακόλουθα συμπεράσματα:-  Η πρώτη επικαιροποίηση του προγράμματος σύγκλισης της Λετονίας, που καλύπτει την περίοδο 2004-2007, εγκρίθηκε από το Υπουργικό Συμβούλιο της Λετονίας στις 28 Δεκεμβρίου και υποβλήθηκε στην Ευρωπαϊκή Επιτροπή στις 30 Δεκεμβρίου 2004. Το πρόγραμμα βασίζεται στις προβλέψεις του νόμου για τον προϋπολογισμό του 2005 που παρουσιάστηκε στο κοινοβούλιο στις 13 Δεκεμβρίου και εγκρίθηκε στις 20 Δεκεμβρίου 2004. Η επικαιροποίηση συμφωνεί εν γένει με τις πληροφοριακές απαιτήσεις του "κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης". Ωστόσο, πρέπει να βελτιωθεί η ταξινόμηση των εσόδων και των δαπανών της γενικής κυβέρνησης βάσει του ΕΣΟΛ95.-  Σύμφωνα με την επικαιροποίηση, η αύξηση του ΑΕΠ, που υπολογίζεται σε 8,1% το 2004, αναμένεται να φθάσει το 6,7% το 2005 χάρη στο δυναμισμό της εσωτερικής ζήτησης, ιδιαίτερα των επενδύσεων και της ιδιωτικής κατανάλωσης. Ο ρυθμός ανάπτυξης θα μειωθεί ελαφρώς το 2006 και 2007 (6,5% και για τα δύο έτη). Οι εξαγωγές που ανέκαμψαν ισχυρά λόγω της βελτίωσης της παγκόσμιας οικονομίας και της θετικής επίδρασης από την είσοδο της Λετονίας στην ΕΕ, αυξήθηκαν ωστόσο λιγότερο από τις εισαγωγές οι οποίες εκτινάχθηκαν από την έκρηξη της εσωτερικής ζήτησης. Κάτω από τις προϋποθέσεις αυτές, η καθαρή συνεισφορά των εξαγωγών αναμένεται να είναι αρνητική βραχυπρόθεσμα και το σημαντικό έλλειμμα του ισοζυγίου τρεχουσών συναλλαγών αναμένεται να μειωθεί μόνο οριακά. Παρά την έντονη δραστηριότητα, η ανεργία θα μειωθεί μόνο σταδιακά. Συνολικά, βάσει των διαθέσιμων πληροφοριών, το μακροοικονομικό σενάριο που υποβλήθηκε φαίνεται αξιόπιστο και συνεκτικό με τους υπολογισμούς των υπηρεσιών της Επιτροπής, ιδιαίτερα τις προβλέψεις του φθινοπώρου 2004.-  Προκειμένου να επιτευχθεί ο στόχος της σταθερότητας των τιμών που είχε θέσει η κεντρική τράπεζα, το εθνικό νόμισμα (λατς) συνδέθηκε από το 1994 στο ΕΤΔ με περιθώριο διακύμανσης ±1% ως προς την κεντρική ισοτιμία. Οι λετονικές αρχές σκέπτονται να ενταχθούν στον ΜΣΙ ΙΙ στις αρχές του 2005 και ελπίζουν να μπορέσουν να υιοθετήσουν το ευρώ από την 1η Ιανουαρίου 2008, το νωρίτερο. Στο πλαίσιο της εν λόγω στρατηγικής, τα ΕΔΤ εγκαταλείφθηκαν για τη σύνδεση του λατς με το ευρώ, που πραγματοποιήθηκε με την ισοτιμία της αγοράς την 1η Ιανουαρίου 2005, και ίδια περιθώρια διακύμανσης. Τα διατραπεζικά επιτόκια της χώρας προσέγγισαν αυτά που ισχύουν στη ζώνη ευρώ μετά την εν λόγω σύνδεση. Σε σχέση με τη ζώνη ευρώ, η απόδοση των μακροπρόθεσμων ομόλογων περιλαμβάνει premium της τάξης των ½-1 εκατοστιαίων μονάδων για το 2004. Ως το 2003, ο πληθωρισμός ΕνΔΤΚ παρέμεινε σχετικά συγκρατημένος, αλλά αυξήθηκε αισθητά κατά τη διάρκεια του 2004. Έφθασε το 7,8% τον Αύγουστο πριν μειωθεί ελαφρώς το τελευταίο τρίμηνο, εξ ου και ο μέσος όρος 6,2% για τη διάρκεια ολόκληρου του έτους. Οι αρχές εκτιμούν ότι η εξέλιξη των τιμών το 2004 είναι προσωρινή και αναμένουν ο πληθωρισμός ΕνΔΤΚ να μειωθεί σταδιακά από 6,2% το 2004 σε 3% το 2006. Το 2005, ο πληθωρισμός θα συνεχίσει να επηρεάζεται από την αύξηση των τιμών που καθορίζονται διοικητικά και από τα μέτρα εναρμόνισης της έμμεσης φορολογίας. Ωστόσο, λόγω των βασικά θετικών επιπτώσεων - και εφόσον αποφευχθεί υπερθέρμανση - ο πληθωρισμός αναμένεται να περιοριστεί στη συνέχεια σταδιακά, ακόμη και αν είναι πιθανό το επίπεδό του να είναι ελαφρώς υψηλότερο από αυτό που προβλέπουν οι εθνικές αρχές.-  Το επικαιροποιημένο πρόγραμμα φιλοδοξεί να διατηρήσει το έλλειμμα κάτω από την τιμή αναφοράς 3% για όλη την καλυπτόμενη περίοδο. Το έλλειμμα της γενικής κυβέρνησης αναμένεται έτσι να μειωθεί από υπολογιζόμενο επίπεδο 1,7% του ΑΕΠ το 2004[4] σε 1,4% το 2007. Λόγω των κοινοτικών μεταβιβάσεων και των σχετικών δαπανών, οι δαπάνες όπως και τα έσοδα αναμένεται να αυξηθούν το 2005 ώστε να αντιπροσωπεύουν αντίστοιχα 39,3% και 37,7% του ΑΕΠ, και στη συνέχεια να μειωθούν για να επανέλθουν στο 36,5% και 35,1% του ΑΕΠ το 2007. Η μεσοπρόθεσμη εξυγίανση των δημόσιων οικονομικών βασίζεται στην παράλληλη μείωση των δεικτών εσόδων και δαπανών. Το πρωτογενές πλεόνασμα θα βελτιωθεί κατά τη διάρκεια της καλυπτόμενης περιόδου, με τον δείκτη των συνολικών δαπανών να μειώνεται λόγω της μείωσης του δείκτη των πρωτογενών δαπανών και, σε μικρότερο βαθμό, των πληρωμών τόκων. Η μείωση αυτή του δείκτη πρωτογενών δαπανών, που θα οφείλεται κυρίως στη μείωση των δεικτών των μεταβιβάσεων και των επιδοτήσεων, μπορεί να συνδυαστεί με παράλληλη αύξηση του δείκτη επενδύσεων. Όσο για τη μείωση του δείκτη των εσόδων, θα είναι αποτέλεσμα της μείωσης των φόρων, εισοδήματος κυρίως, που αναμένεται να περιορίσουν ελαφρώς την φορολογική πίεση. Ενώ η συνολική στρατηγική που παρουσιάζεται παραμένει αμετάβλητη σε σχέση με το πρόγραμμα του Μαΐου 2004, τα προβλεπόμενα δημοσιονομικά ελλείμματα αναθεωρήθηκαν προς τα κάτω (ήταν περίπου 2% του ΑΕΠ για κάθε έτος στο προηγούμενο πρόγραμμα).-  Οι κίνδυνοι των δημοσιονομικών προβλέψεων του προγράμματος φαίνονται γενικά να εξισορροπούνται. Από τη μία πλευρά, δεδομένου ότι οι υποθέσεις για τα φορολογικά έσοδα από την οικονομική δραστηριότητα φαίνονται κάπως απαισιόδοξες, τα έσοδα θα μπορούσαν να είναι μεγαλύτερα από ό,τι προβλέπεται. Η πείρα επιβεβαιώνει ότι οι προβλέψεις της Λετονίας είναι συνετές, με τα αποτελέσματα να είναι συχνά καλύτερα από τους δημοσιονομικούς στόχους που θέτει. Επιπλέον, σε ό,τι αφορά το δημοσιονομικό έλεγχο, υπάρχει μια ειδική διαδικασία που μπορεί να διευκολύνει τις ταχείες προσαρμογές στη διάρκεια του έτους σε περίπτωση απόκλισης. Από την άλλη πλευρά, λαμβανομένης υπόψη της σημασίας των δεσμεύσεων για δαπάνες σε σχέση με κοινοτικές χρηματοδοτήσεις, η επίτευξη των στόχων για το έλλειμμα εξαρτάται από την είσπραξη των χρηματοδοτήσεων αυτών στα δημόσια έσοδα. Εξάλλου, η τήρηση αυστηρής πειθαρχίας στη διατήρηση των δαπανών (περιλαμβανομένου και του επιπέδου των σχεδίων που συγχρηματοδοτούνται από την ΕΕ) δεν διασφαλίζεται λόγω των αδυναμιών στο επίπεδο των διοικητικών ικανοτήτων.-  Βάσει της παρούσας αξιολόγησης των κινδύνων, ο δημοσιονομικός προσανατολισμός του προγράμματος είναι ανεπαρκής για να επιτευχθεί, κατά την περίοδο που καλύπτεται από το πρόγραμμα, ο μεσοπρόθεσμος στόχος του συμφώνου σταθερότητας και ανάπτυξης για ισοσκελισμένη ή πλεονασματική δημοσιονομική θέση. Επιπλέον, μολονότι το πρόγραμμα προτείνει μια σχετικά φιλόδοξη πορεία δημοσιονομικής εξυγίανσης, η πορεία αυτή ίσως είναι ανεπαρκής για να διασφαλίσει επαρκές περιθώριο ασφαλείας ώστε να μην υπερβεί το έλλειμμα το όριο του 3% του ΑΕΠ σε περίπτωση συνηθισμένων μακροοικονομικών διακυμάνσεων. Ωστόσο, επαρκεί για τη διατήρηση του δείκτη χρέους/ΑΕΠ σε πολύ χαμηλό επίπεδο.-  Ο δείκτης του χρέους, που αντιπροσώπευε σύμφωνα με υπολογισμούς 14,2% του ΑΕΠ το 2004 είναι προδήλως πολύ χαμηλότερος από την τιμή αναφοράς της Συνθήκης 60% του ΑΕΠ. Η ελαφρά αύξηση του δείκτη χρέους κατά την καλυπτόμενη περίοδο, που θα τον φέρει στο 15% του ΑΕΠ το 2007, είναι αποτέλεσμα κυρίως της επιμονής των ελλειμμάτων, οι επιπτώσεις των οποίων θα αντισταθμιστούν σε μεγάλο βαθμό από την αύξηση του ονομαστικού ΑΕΠ.-  Η επικαιροποίηση παρουσιάζει συνοπτικά το πρόγραμμα διαρθρωτικής μεταρρύθμισης της κυβέρνησης, που βασίζεται σε μέτρα με στόχο τη βελτίωση του επιχειρηματικού περιβάλλοντος, της ανταγωνιστικότητας και της ανάπτυξης των τομέων της ενέργειας και των επικοινωνιών, του εκπαιδευτικού συστήματος και του τομέα της υγείας, καθώς και σε μέτρα για τη δραστηριοποίηση της αγοράς εργασίας και την προώθηση της καινοτομίας και της έρευνας. Στο πρόγραμμα καθορίζονται επίσης μέτρα με σκοπό την περαιτέρω ενίσχυση της διαδικασίας που ισχύει για τον προϋπολογισμό, μέσω πολυετούς δημοσιονομικού πλαισίου, καθώς επίσης με σκοπό την αύξηση της διαφάνειας και της αξιοπιστίας των ανώτατων ορίων για τις ονομαστικές δαπάνες, μέσω μηχανισμών συστηματικής αξιολόγησης. Οι μεταρρυθμίσεις, οι περισσότερες εκ των οποίων βρίσκονται ήδη υπό υλοποίηση ή στο στάδιο της κατάρτισης της σχετικής νομοθεσίας, αναμένεται ευλόγως να βελτιώσουν τις συνθήκες ανάπτυξης της λετονικής οικονομίας, ταυτόχρονα με τη βελτίωση της παραγωγικότητας, την ενίσχυση των κινήτρων προς εργασία, τη δημιουργία νέων θέσεων απασχόλησης και την αποθάρρυνση της φοροδιαφυγής, καθώς και με τη βελτίωση της δημοσιονομικής πειθαρχίας, τόσο σε επίπεδο αρμόδιων υπουργείων όσο και σε επίπεδο τοπικής αυτοδιοίκησης.-  Η Λετονία φαίνεται να βρίσκεται σε πλεονεκτική θέση όσον αφορά τη μακροπρόθεσμη διατηρισιμότητα των δημόσιων οικονομικών, για την οποία αποτελεί σημαντικό παράγοντα το προβλεπόμενο δημοσιονομικό κόστος της γήρανσης του πληθυσμού. Το χαμηλό επίπεδο του δημόσιου χρέους, τα μέτρα μεταρρύθμισης των συντάξεων που έχουν εγκριθεί, ιδιαίτερα η εισαγωγή ενός κεφαλαιοποιητικού συνταξιοδοτικού συστήματος, και η συσσώρευση περιουσιακών στοιχείων από το κεφαλαιοποιητικό σύστημα αναμένεται να συμβάλουν στη μείωση των δημοσιονομικών επιπτώσεων από τη γήρανση του πληθυσμού. Η στρατηγική που παρουσιάζεται στην επικαιροποίηση βασίζεται στον έλεγχο του δημοσιονομικού ελλείμματος μεσοπρόθεσμα και στα ευνοϊκά δημοσιονομικά αποτελέσματα από τη μεταρρύθμιση των συντάξεων. Οι μεταρρυθμίσεις στον τομέα της υγείας και της μακροχρόνιας περίθαλψης είναι ωστόσο πιθανό να ωθήσουν τις δαπάνες προς τα πάνω. Συνεπώς, μακροπρόθεσμα μπορεί να προκύψουν αβεβαιότητες σχετικά με τη διατηρισιμότητα των δημόσιων οικονομικών, ακόμη και αν η σχετικά χαμηλή φορολογική πίεση της Λετονίας αναμένεται να επιτρέψει στη χώρα να βρει ευκολότερα μια λύση για το πρόβλημα εφόσον προκύψει.-  Γενικά, οι οικονομικές πολιτικές που περιέχει το επικαιροποιημένο πρόγραμμα είναι σύμφωνες με τις συγκεκριμένες συστάσεις που έγιναν στη Λετονία σε ό,τι αφορά τα δημόσια οικονομικά στο πλαίσιο των γενικών προσανατολισμών των οικονομικών πολιτικών (ΓΠΟΠ). Αντιμέτωπη με ένα σημαντικό έλλειμμα του ισοζυγίου τρεχουσών συναλλαγών της, η Λετονία είχε κληθεί να μειώσει το έλλειμμα της δημόσιας διοίκησης κατά τρόπο αξιόπιστο και διαρκή σε ένα πολυετές πλαίσιο. Λαμβανομένης υπόψη της μείωσης του ελλείμματος του ισοζυγίου τρεχουσών πληρωμών που προβλέπει το πρόγραμμα, το μικρότερο σε σχέση με τις προβλέψεις έλλειμμα του 2004 και η πορεία εξυγίανσης που εκτίθεται στην επικαιροποίηση συμφωνούν με τους ΓΠΟΠ. Η παρούσα αξιολόγηση εξαρτάται ωστόσο από τη θετική εξέλιξη των εξωτερικών λογαριασμών και θα πρέπει συνεπώς να επιβεβαιωθεί από μεταγενέστερη παρακολούθηση. Επιπλέον, όπως υπογράμμιζε το Συμβούλιο στη γνώμη του σχετικά με το πρόγραμμα του περασμένου Μαΐου, η αξιολόγηση της δημοσιονομικής κατάστασης συναρτάται επίσης και από τις πιέσεις που ασκούνται στην οικονομία από τη ζήτηση, ακόμη και αν είναι δύσκολο να καθοριστεί η θέση της χώρας στον οικονομικό κύκλο. Η εκτίμηση αυτή θα πρέπει συνεπώς να συνδεθεί με την καταλληλότητα της μακροοικονομικής πολιτικής που θα ακολουθηθεί ώστε να διασφαλιστεί η επιστροφή σε πιο συγκρατημένο πληθωρισμό μετά την πρόσφατη αύξησή του.***Με βάση την αξιολόγηση αυτή, η Επιτροπή ενέκρινε τη συνημμένη σύσταση για την έκδοση γνώμης του Συμβουλίου σχετικά με το επικαιροποιημένο πρόγραμμα σύγκλισης της Λετονίας και τη διαβιβάζει στο Συμβούλιο.Σύσταση γιαΓΝΩΜΗ ΤΟΥ ΣΥΜΒΟΥΛΙΟΥκατ’ εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 για το επικαιροποιημένο πρόγραμμα σύγκλισης της Λετονίας, 2004-2007ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη: τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[5], και ιδίως το άρθρο 9 παράγραφος 3,τη σύσταση της Επιτροπής,Έπειτα από διαβουλεύσεις με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:1.  Στις 8 Φεβρουαρίου 2005 το Συμβούλιο εξέτασε το επικαιροποιημένο πρόγραμμα σύγκλισης της Λετονίας, που καλύπτει την περίοδο 2004-2007. Το πρόγραμμα πληροί σε γενικές γραμμές τις απαιτήσεις παροχής πληροφοριακών στοιχείων του αναθεωρημένου «κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης». Ωστόσο, η Λετονία καλείται να επιφέρει βελτιώσεις στο επίπεδο της ταξινόμησης ΕΣΟΛ 95 των στοιχείων σχετικά με τη σύνθεση των εσόδων και των δαπανών της γενικής κυβέρνησης έτσι ώστε να συμμορφωθεί πλήρως με τα πρότυπα του κώδικα δεοντολογίας.2.  Το μακροοικονομικό σενάριο στο οποίο βασίζεται το πρόγραμμα προβλέπει τη διατήρηση ισχυρής αύξησης του πραγματικού ΑΕΠ, που υπολογίζεται σε 8,1% το 2004, και αναμένεται να είναι κατά μέσο όρο 6,6% το χρόνο για την υπόλοιπη καλυπτόμενη περίοδο. Με βάση τα στοιχεία που είναι διαθέσιμα σήμερα, το σενάριο αυτό φαίνεται να αντικατοπτρίζει αξιόπιστες παραδοχές για την οικονομική ανάπτυξη. Οι προβλέψεις του προγράμματος όσον αφορά τον πληθωρισμό θεωρούνται πάντως μάλλον αισιόδοξες.3.  Το επικαιροποιημένο πρόγραμμα έχει ως στόχο τη διατήρηση του ελλείμματος κάτω από την τιμή αναφοράς 3% του ΑΕΠ για όλη τη διάρκεια του προγράμματος, προβλέποντας τη σταδιακή μείωση του ελλείμματος της γενικής κυβέρνησης, που υπολογίζεται σε 1,7% του ΑΕΠ το 2004, στο 1,4% το 2007. Το 2005 αυξάνονται σημαντικά οι δείκτες εσόδων και δαπανών λόγω της ένταξης στην ΕΕ. Η μεσοπρόθεσμη εξυγίανση των δημόσιων οικονομικών βασίζεται σε παράλληλη μείωση των δεικτών των εσόδων και των δαπανών. Ο δείκτης των πρωτογενών δαπανών μειώνεται κυρίως λόγω της μείωσης των μεταβιβάσεων και των επιδοτήσεων παραμένοντας συνεκτικός με την αύξηση του δείκτη των επενδύσεων. Όσο για το δείκτη των εσόδων, μειώνεται λόγω της φορολογικής ελάφρυνσης, κυρίως της φορολογίας εισοδήματος, εξ ου και η ελαφρά μείωση της φορολογικής πίεσης.4.  Οι κίνδυνοι των δημοσιονομικών προβλέψεων του προγράμματος φαίνονται γενικά να εξισορροπούνται. Από τη μια πλευρά, δεδομένου ότι οι παραδοχές για τα φορολογικά έσοδα από την οικονομική δραστηριότητα φαίνονται κάπως απαισιόδοξες, τα έσοδα θα μπορούσαν να είναι υψηλότερα από ό,τι προβλέπεται. Από την άλλη πλευρά, λαμβανομένης υπόψη της σημασίας των δεσμεύσεων για δαπάνες που συνδέονται με κοινοτικές χρηματοδοτήσεις, η επίτευξη των στόχων σχετικά με το έλλειμμα εξαρτάται από την είσπραξη αυτών των χρηματοδοτήσεων στα δημόσια έσοδα. Η τήρηση αυστηρής πειθαρχίας στη διατήρηση των δαπανών (περιλαμβανομένων και των σχεδίων που συγχρηματοδοτούνται από την ΕΕ) δεν διασφαλίζεται εξάλλου λόγω των αδυναμιών στο επίπεδο των διοικητικών ικανοτήτων.5.  Βάσει της παρούσας αξιολόγησης των κινδύνων, οι δημοσιονομικοί προσανατολισμοί του προγράμματος είναι ανεπαρκείς για την επίτευξη, κατά την περίοδο που καλύπτεται από το πρόγραμμα, του μεσοπρόθεσμου στόχου του συμφώνου σταθερότητας και ανάπτυξης σχετικά με σχεδόν ισοσκελισμένη ή πλεονασματική δημοσιονομική θέση. Επιπλέον, ίσως είναι ανεπαρκείς για να εξασφαλίσουν το απαραίτητο περιθώριο ασφαλείας ώστε το έλλειμμα να μην υπερβεί το 3% σε περίπτωση συνηθισμένων μακροοικονομικών διακυμάνσεων. Ωστόσο, οι προσανατολισμοί αυτοί επαρκούν προκειμένου να διατηρήσουν το δείκτη χρέους/ΑΕΠ σε πολύ χαμηλό επίπεδο.6.  Ο δείκτης του χρέους, που αντιπροσώπευε σύμφωνα με τους υπολογισμούς 14,2% του ΑΕΠ το 2004, είναι πολύ χαμηλότερος από την τιμή αναφοράς της Συνθήκης, δηλαδή 60% του ΑΕΠ. Η ελαφρά αύξηση του δείκτη του χρέους κατά την καλυπτόμενη περίοδο, με την οποία θα φθάσει το 15% του ΑΕΠ το 2007, θα είναι κυρίως αποτέλεσμα της επιμονής των ελλειμμάτων, οι επιπτώσεις των οποίων θα αντισταθμιστούν σε μεγάλο βαθμό από την αύξηση του ονομαστικού ΑΕΠ.7.  Η Λετονία φαίνεται να βρίσκεται σε πλεονεκτική θέση όσον αφορά τη μακροπρόθεσμη διατηρισιμότητα των δημόσιων οικονομικών, παρά το προβλεπόμενο δημοσιονομικό κόστος της γήρανσης του πληθυσμού. Το χαμηλό επίπεδο του δημόσιου χρέους, τα μέτρα μεταρρύθμισης των συντάξεων που έχουν εγκριθεί, ιδιαίτερα η εισαγωγή ενός κεφαλαιοποιητικού συνταξιοδοτικού συστήματος, και η συσσώρευση περιουσιακών στοιχείων από το κεφαλαιοποιητικό σύστημα αναμένεται να συμβάλουν στη μείωση των δημοσιονομικών επιπτώσεων από τη γήρανση του πληθυσμού. Η στρατηγική που παρουσιάζεται στην επικαιροποίηση βασίζεται στον έλεγχο του δημοσιονομικού ελλείμματος μεσοπρόθεσμα και στα ευνοϊκά δημοσιονομικά αποτελέσματα από τη μεταρρύθμιση των συντάξεων. Οι μεταρρυθμίσεις στον τομέα της υγείας και της μακροχρόνιας περίθαλψης είναι ωστόσο πιθανό να ωθήσουν τις δαπάνες προς τα πάνω. Συνεπώς, μακροπρόθεσμα μπορεί να προκύψουν αβεβαιότητες σχετικά με τη βιωσιμότητα των δημόσιων οικονομικών, ακόμη και αν η σχετικά χαμηλή φορολογική πίεση της Λετονίας αναμένεται να επιτρέψει στη χώρα να βρει ευκολότερα μια λύση για το πρόβλημα εφόσον προκύψει.8.  Γενικά, οι οικονομικές πολιτικές που περιέχει το επικαιροποιημένο πρόγραμμα είναι σύμφωνες με τις συγκεκριμένες συστάσεις που έγιναν στη Λετονία σε ό,τι αφορά τα δημόσια οικονομικά στο πλαίσιο των γενικών προσανατολισμών των οικονομικών πολιτικών (ΓΠΟΠ). Αντιμέτωπη με ένα σημαντικό έλλειμμα του ισοζυγίου τρεχουσών συναλλαγών της, η Λετονία είχε κληθεί να μειώσει το έλλειμμα της γενικής κυβέρνησης κατά τρόπο αξιόπιστο και διαρκή σε ένα πολυετές πλαίσιο. Λαμβανομένης υπόψη της μείωσης του ελλείμματος του ισοζυγίου τρεχουσών πληρωμών που προβλέπει το πρόγραμμα, το μικρότερο σε σχέση με τις προβλέψεις έλλειμμα του 2004 και η πορεία εξυγίανσης που εκτίθεται στην επικαιροποίηση συμφωνούν με τους ΓΠΟΠ. Η παρούσα αξιολόγηση εξαρτάται ωστόσο από τη θετική εξέλιξη των εξωτερικών λογαριασμών και θα πρέπει συνεπώς να επιβεβαιωθεί από μεταγενέστερη παρακολούθηση. Επιπλέον, όπως υπογράμμιζε το Συμβούλιο στη γνώμη του σχετικά με το πρόγραμμα του περασμένου Μαΐου, η αξιολόγηση της δημοσιονομικής κατάστασης συναρτάται επίσης και από τις πιέσεις που ασκούνται στην οικονομία από τη ζήτηση, ακόμη και αν είναι δύσκολο να καθοριστεί η θέση της χώρας στον οικονομικό κύκλο. Η εκτίμηση αυτή θα πρέπει συνεπώς να συνδεθεί με την καταλληλότητα της μακροοικονομικής πολιτικής που θα ακολουθηθεί ώστε να διασφαλιστεί η επιστροφή σε πιο συγκρατημένο πληθωρισμό μετά την πρόσφατη αύξησή του.Σύγκριση των βασικών μακροοικονομικών και δημοσιονομικών προβλέψεων2004 | 2005 | 2006 | 2007 |Αύξηση πραγματικού ΑΕΠ (μεταβολή %) | ΠΣ Δεκ. 2004 | 8,1 | 6,7 | 6,5 | 6,5 |COM Οκτ. 2004 | 7,5 | 6,7 | 6,7 | μ.δ. |ΠΣ Μάιος 2004 | 6,7 | 6,7 | 6,5 | 6,5 |Πληθωρισμός ΔΤΚ (%) | ΠΣ Δεκ. 2004 | 6,2 | 4,3 | 3,0 | 3,0 |COM Οκτ. 2004 | 6,8 | 4,7 | 3,5 | μ.δ. |ΠΣ Μάιος 2004 | 4,5 | 3,7 | 3,0 | 3,0 |Αποτέλεσμα γενικής κυβέρνησης (% του ΑΕΠ) | ΠΣ Δεκ. 2004 | -1,7 | -1,6 | -1,5 | -1,4 |COM Οκτ. 2004 | -2,0 | -2,8 | -2,9 | μ.δ. |ΠΣ Μάιος 2004 | -2,1 | -2,2 | -2,0 | -2,0 |Πρωτογενές αποτέλεσμα (% του ΑΕΠ) | ΠΣ Δεκ. 2004 | -0,9 | -0,9 | -0,8 | -0,7 |COM Οκτ. 2004 | -1,2 | -2,0 | -2,0 | μ.δ. |ΠΣ Μάιος 2004 | -1,2 | -1,3 | -1,2 | -1,2 |Ακαθάριστο δημόσιο χρέος (% του ΑΕΠ) | ΠΣ Δεκ. 2004 | 14,2 | 14,5 | 14,8 | 15,0 |COM Οκτ. 2004 | 14,6 | 15,4 | 16,6 | μ.δ. |ΠΣ Μάιος 2004 | 16,2 | 16,8 | 17,3 | 17,7 |Σημείωση: 1 Η Λετονία παρουσιάζει μόνο προβλέψεις για πληθωρισμό σε ΔΤΚ και όχι ΕνΔΤΚ. 2 Υπολογισμοί των υπηρεσιών της Επιτροπής με βάση τις πληροφορίες που παρέχονται στο πρόγραμμα Πηγές: Πρόγραμμα σύγκλισης (ΠΣ), οικονομικές προβλέψεις των υπηρεσιών της Επιτροπής Φθινόπωρο 2004 (COM) υπολογισμοί των υπηρεσιών της Επιτροπής |[1] ΕΕ L 209, 2.8.1997. Όλα τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο: http://europa.eu.int/comm/economy_finance/about/activities/sgp/main_en.htm.[2] Αναθεωρημένη γνώμη της Οικονομικής και Δημοσιονομικής Επιτροπής σχετικά με το περιεχόμενο και τη μορφή των προγραμμάτων σταθερότητας και σύγκλισης, που εγκρίθηκε στο Συμβούλιο Ecofin στις 10.7.2001.[3] COM(2002) 668, 27.11.2002.[4] Βάσει των πιο πρόσφατων στοιχείων για την ταμειακή κατάσταση της κεντρικής κυβέρνησης, υπολογίζεται ότι το ονομαστικό έλλειμμά της μπορεί να είναι χαμηλότερο.[5] ΕΕ L 209, 2.8.1997, σ. 1 Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο: http://europa.eu.int/comm/economy_finance/about/activities/sgp/main_en.htm.


Σύσταση του Ευρωπαϊκού Κοινοβουλίου της 19ης Ιουνίου 2007 σχετικά με την έκθεση της Εξεταστικής επιτροπής για την οικονομική κρίση της εταιρείας Equitable Life Assurance Society


title: Σύσταση του Συμβουλίου, της 14ης Ιουλίου 2015, σχετικά με το Εθνικό Πρόγραμμα Μεταρρυθμίσεων της Εσθονίας για το 2015, στην οποία διατυπώνεται γνώμη του Συμβουλίου σχετικά με το Πρόγραμμα Σταθερότητας της Εσθονίας για το 2015

text:
               18.8.2015

               EL

               Επίσημη Εφημερίδα της Ευρωπαϊκής Ένωσης

               C 272/39

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 14ης Ιουλίου 2015
   σχετικά με το Εθνικό Πρόγραμμα Μεταρρυθμίσεων της Εσθονίας για το 2015, στην οποία διατυπώνεται γνώμη του Συμβουλίου σχετικά με το Πρόγραμμα Σταθερότητας της Εσθονίας για το 2015
   (2015/C 272/11)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Στις 26 Μαρτίου 2010, το Ευρωπαϊκό Συμβούλιο συμφώνησε με την πρόταση της Επιτροπής να δρομολογηθεί νέα στρατηγική για την ανάπτυξη και την απασχόληση —με την ονομασία «Ευρώπη 2020»— που να βασίζεται σε ενισχυμένο συντονισμό των οικονομικών πολιτικών. Η στρατηγική επικεντρώνεται στους νευραλγικούς τομείς στους οποίους απαιτείται δράση ώστε να ενισχυθεί το δυναμικό βιώσιμης ανάπτυξης και ανταγωνιστικότητας της Ευρώπης.

               (2)

               Στις 14 Ιουλίου 2015, το Συμβούλιο, βάσει των προτάσεων της Επιτροπής, το Συμβούλιο εξέδωσε σύσταση σχετικά με τους γενικούς προσανατολισμούς της οικονομικής πολιτικής των κρατών μελών και της Ένωσης και στις 21 Οκτωβρίου 2010 απόφαση σχετικά με τις κατευθυντήριες γραμμές για τις πολιτικές απασχόλησης των κρατών μελών (2). Αμφότεροι συναποτελούν τις «ολοκληρωμένες κατευθυντήριες γραμμές», τις οποίες τα κράτη μέλη κλήθηκαν να λαμβάνουν υπόψη στις οικείες εθνικές οικονομικές πολιτικές και πολιτικές για την απασχόληση.

               (3)

               Στις 8 Ιουλίου 2014, το Συμβούλιο εξέδωσε σύσταση (3) σχετικά με το Εθνικό Πρόγραμμα Μεταρρυθμίσεων της Εσθονίας για το 2014 και εξέδωσε τη γνώμη του σχετικά με το επικαιροποιημένο Πρόγραμμα Σταθερότητας της Εσθονίας για το 2014. Στις 28 Νοεμβρίου 2014, σύμφωνα με τον κανονισμό (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου (4), η Επιτροπή υπέβαλε τη γνώμη της για το σχέδιο δημοσιονομικού προγράμματος της Εσθονίας για το 2015.

               (4)

               Στις 28 Νοεμβρίου 2014, η Επιτροπή εξέδωσε την ετήσια επισκόπηση της ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2015 για τον συντονισμό των οικονομικών πολιτικών. Την ίδια ημέρα, βάσει του κανονισμού (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου (5), η Επιτροπή εξέδωσε την έκθεση του μηχανισμού επαγρύπνησης, στην οποία η Εσθονία δεν προσδιορίσθηκε ως ένα από τα κράτη μέλη τα οποία θα έπρεπε να υποβληθούν σε εμπεριστατωμένη επισκόπηση.

               (5)

               Στις 18 Δεκεμβρίου 2014, το Ευρωπαϊκό Συμβούλιο ενέκρινε τις προτεραιότητες για την τόνωση των επενδύσεων, την εντατικοποίηση των διαρθρωτικών μεταρρυθμίσεων και την υλοποίηση υπεύθυνης και ευνοϊκής για την ανάπτυξη δημοσιονομικής εξυγίανσης.

               (6)

               Στις 26 Φεβρουαρίου 2015, η Επιτροπή δημοσίευσε την έκθεσή της για την Εσθονία για το 2015. Στην έκθεση αξιολογείται η πρόοδος της Εσθονίας σε σχέση με τις ειδικές για τη χώρα συστάσεις που εκδόθηκαν στις 8 Ιουλίου 2014.

               (7)

               Η Εσθονία δεν υπέβαλε Εθνικό Πρόγραμμα Μεταρρυθμίσεων εμπρόθεσμα.

               (8)

               Η Εσθονία επί του παρόντος υπάγεται στο προληπτικό σκέλος του συμφώνου Σταθερότητας και Ανάπτυξης. Η νέα κυβέρνηση δεν υπέβαλε Πρόγραμμα Σταθερότητας εμπρόθεσμα. Με βάση τις εαρινές προβλέψεις της Επιτροπής του 2015, το ονομαστικό πλεόνασμα που καταγράφηκε το 2014 αναμένεται να μετατραπεί σε έλλειμμα ύψους 0,2 % του ΑΕΠ το 2015 και 0,1 % του ΑΕΠ το 2016. Ο δείκτης δημόσιου χρέους αναμένεται να μειωθεί σταδιακά από 10,6 % του ΑΕΠ το 2014 σε κάτω από 10 % του ΑΕΠ το 2016. Με βάση τις εαρινές προβλέψεις της Επιτροπής του 2015, υπάρχει κίνδυνος να σημειωθεί κάποια απόκλιση από τον μεσοπρόθεσμο στόχο το 2015, δεδομένου ότι το διαρθρωτικό ισοζύγιο προβλέπεται να αποκλίνει από τον μεσοπρόθεσμο στόχο κατά 0,4 % του ΑΕΠ. Η απόκλιση πρόκειται να καταστεί σημαντική το 2016 οπότε απαιτείται βελτίωση κατά 0,4 % του ΑΕΠ αλλά το διαρθρωτικό ισοζύγιο προβλέπεται να επιδεινωθεί κατά 0,3 % του ΑΕΠ. Ως εκ τούτου, θα χρειασθούν περαιτέρω μέτρα το 2015 και το 2016. Με βάση την εκ μέρους του αξιολόγηση και λαμβάνοντας υπόψη τις εαρινές προβλέψεις του 2015 της Επιτροπής, το Συμβούλιο είναι της γνώμης ότι υπάρχει κίνδυνος μη συμμόρφωσης της Εσθονίας με τις διατάξεις του συμφώνου Σταθερότητας και Ανάπτυξης.

               (9)

               Το ποσοστό απασχόλησης της Εσθονίας έφθασε το 74,5 % του πληθυσμού σε ηλικία εργασίας κατά το τρίτο τρίμηνο του 2014 και το ποσοστό ανεργίας μειώθηκε στο 7,6 %, το χαμηλότερο επίπεδο από το 2009. Το ποσοστό των μακροχρόνια ανέργων είναι πολύ κάτω από τον μέσο όρο της ΕΕ. Ωστόσο, η συρρίκνωση του εργατικού δυναμικού, σε συνδυασμό με τη χαμηλή παραγωγικότητα της εργασίας, καθίσταται μεσοπρόθεσμο έως μακροπρόθεσμο πρόβλημα. Η εφαρμογή της φιλόδοξης μεταρρύθμισης σχετικά με την ικανότητα εργασίας άρχισε μόλις πρόσφατα. Ενώ θεσπίστηκαν ορισμένα φορολογικά μέτρα για την αύξηση της συμμετοχής στην αγορά εργασίας, αυτά δεν στοχεύουν συγκεκριμένα τα άτομα με χαμηλά εισοδήματα. Το μισθολογικό χάσμα μεταξύ των δύο φύλων είναι ένα από τα μεγαλύτερα στην Ένωση. Η έλλειψη παιδικών σταθμών καθιστά δυσκολότερη για τους νέους γονείς, και ιδίως τις μητέρες, την επιστροφή στην αγορά εργασίας. Το ποσοστό των σπουδαστών σε θέσεις μάθησης με βάση την εργασία είναι επίσης χαμηλό. Υπάρχει έλλειψη πτυχιούχων σε τεχνολογικούς και επιστημονικούς τομείς. Η ποιότητα των κοινωνικών υπηρεσιών της τοπικής αυτοδιοίκησης είναι άνιση.

               (10)

               Η κυβέρνηση θέσπισε στρατηγική για τη διά βίου μάθηση στις αρχές του 2014 και προγράμματα για την εφαρμογή της υποβλήθηκαν τον Μάρτιο του 2015. Η μεταρρύθμιση των προγραμμάτων σπουδών στο σύστημα επαγγελματικής εκπαίδευσης και κατάρτισης βρίσκεται σε εξέλιξη και η συμμετοχή στη διά βίου μάθηση έχει αυξηθεί. Το Κοινοβούλιο, στις αρχές του 2015, εξέδωσε νόμο για την εκπαίδευση των ενηλίκων και νόμο περί επαγγελμάτων. Η ελκυστικότητα της επαγγελματικής εκπαίδευσης και κατάρτισης και της μαθητείας εξακολουθεί να αποτελεί πρόβλημα. Τα συστήματα έρευνας και καινοτομίας και η συνεργασία μεταξύ των επιχειρήσεων, της τριτοβάθμιας εκπαίδευσης και των ερευνητικών ιδρυμάτων έχουν βελτιωθεί. Ωστόσο, η δημόσια στήριξη για την έρευνα και την καινοτομία, στο πλαίσιο της στρατηγικής για την έρευνα, ανάπτυξη και καινοτομία (ΕΑΚ) και της στρατηγικής για την ανάπτυξη της επιχειρηματικότητας, φαίνεται ότι πάσχει από έλλειψη συντονισμού και θα πρέπει να επικεντρωθεί σε περιορισμένο αριθμό τομέων έξυπνης εξειδίκευσης. Το σύστημα τριτοβάθμιας εκπαίδευσης, ιδίως όσον αφορά την επιστήμη και την τεχνολογία, εξακολουθεί να χρειάζεται να ευθυγραμμιστεί καλύτερα με τις ανάγκες των επιχειρήσεων και των ερευνητικών ιδρυμάτων. Οι επενδύσεις σε διανοητική ιδιοκτησία είναι χαμηλές και ελάχιστες εταιρείες συνεργάζονται με ερευνητικά ιδρύματα.

               (11)

               Στο πλαίσιο του Ευρωπαϊκού Εξαμήνου, η Επιτροπή προέβη σε συνολική ανάλυση της οικονομικής πολιτικής της Εσθονίας και τη δημοσίευσε στην έκθεσή της για τη χώρα για το 2015. Αξιολόγησε επίσης τη συνέχεια που δόθηκε στις συστάσεις που είχαν απευθυνθεί στην Εσθονία κατά τα προηγούμενα έτη. Έλαβε υπόψη όχι μόνο τη σημασία τους για μια διατηρήσιμη δημοσιονομική και κοινωνικοοικονομική πολιτική στην Εσθονία, αλλά επίσης τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης να ενισχυθεί η συνολική οικονομική διακυβέρνηση της Ένωσης με την παροχή εισροών σε επίπεδο ΕΕ για μελλοντικές εθνικές αποφάσεις. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 3 κατωτέρω.

               (12)

               Υπό το πρίσμα της αξιολόγησης αυτής, το Συμβούλιο εξέτασε το Πρόγραμμα Σταθερότητας και η γνώμη του (6) αποτυπώνεται ιδίως στη σύσταση 1 κατωτέρω.

               (13)

               Στο πλαίσιο του Ευρωπαϊκού Εξαμήνου, η Επιτροπή διενήργησε επίσης ανάλυση της οικονομικής πολιτικής ολόκληρης της ζώνης του ευρώ. Βάσει της ανάλυσης αυτής, το Συμβούλιο εξέδωσε ειδικές συστάσεις προς τα κράτη μέλη που έχουν νόμισμα το ευρώ (7). Ως κράτος που έχει νόμισμα το ευρώ, η Εσθονία θα πρέπει επίσης να εξασφαλίσει την πλήρη και έγκαιρη εφαρμογή των συστάσεων αυτών,

         ΣΥΝΙΣΤΑ στην Εσθονία να αναλάβει δράση το 2015 και το 2016 με στόχο τα εξής:

               1.

               Αποφυγή απόκλισης από τον μεσοπρόθεσμο δημοσιονομικό στόχο το 2015 και το 2016.

               2.

               Βελτίωση της συμμετοχής στην αγορά εργασίας μέσω της εφαρμογής, μεταξύ άλλων, της μεταρρύθμισης σχετικά με την ικανότητα εργασίας. Βελτίωση των κινήτρων για εργασία με τη λήψη μέτρων που απευθύνονται σε άτομα με χαμηλά εισοδήματα. Ανάληψη δράσης για τη μείωση του χάσματος των αμοιβών μεταξύ των φύλων. Εξασφάλιση κοινωνικών υπηρεσιών υψηλής ποιότητας και υπηρεσιών παιδικής μέριμνας σε τοπικό επίπεδο.

               3.

               Αύξηση της συμμετοχής στην επαγγελματική εκπαίδευση και κατάρτιση, και της σύνδεσής τους με την αγορά εργασίας, ιδίως βελτιώνοντας τη διαθεσιμότητα θέσεων μαθητείας. Επικέντρωση της δημόσιας στήριξης για έρευνα και καινοτομία σε συντονισμένη υλοποίηση του περιορισμένου αριθμού τομέων έξυπνης εξειδίκευσης.

      Βρυξέλλες, 14 Ιουλίου 2015.

            Για το Συμβούλιο

            Ο Πρόεδρος

         P. GRAMEGNA

      (1)  ΕΕ L 209 της 2.8.1997, σ. 1.

      (2)  Διατηρούνται με την απόφαση 2014/322/ΕΕ του Συμβουλίου, της 6ης Μαΐου 2014, σχετικά με τις κατευθυντήριες γραμμές για τις πολιτικές απασχόλησης των κρατών μελών για το 2014 (ΕΕ L 165 της 4.6.2014, σ. 49).

      (3)  Σύσταση του Συμβουλίου της 8ης Ιουλίου 2014 σχετικά με το εθνικό πρόγραμμα μεταρρυθμίσεων της Εσθονίας για το 2014 και τη διατύπωση γνώμης του Συμβουλίου σχετικά με το πρόγραμμα σταθερότητας της Εσθονίας, 2014 (ΕΕ C 247 της 29.7.2014, σ. 25).

      (4)  Κανονισμός (ΕΕ) αριθ. 473/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με κοινές διατάξεις για την παρακολούθηση και την εκτίμηση των σχεδίων δημοσιονομικών προγραμμάτων και τη διασφάλιση της διόρθωσης του υπερβολικού ελλείμματος των κρατών μελών στη ζώνη του ευρώ (ΕΕ L 140 της 27.5.2013, σ. 11).

      (5)  Κανονισμός (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (ΕΕ L 306 της 23.11.2011, σ. 25).

      (6)  Βάσει του άρθρου 5 παράγραφος 2 του κανονισμού (ΕΚ) αριθ. 1466/97.

      (7)  ΕΕ C 272 της 18.8.2015, σ. 98.


Avis juridique important

|

31977H0355

77/355/ΕΟΚ: Σύσταση της Επιτροπής, της 6ης Μαΐου 1977, που απευθύνεται στην κυβέρνηση της Ομοσπονδιακής Δημοκρατίας της Γερμανίας σχετικά με ένα νόμο και μία διάταξη εφαρμογής με την οποία υλοποιούνται ορισμένες διατάξεις της οδηγίας 74/561/ΕΟΚ του Συμβουλίου, της 12ης Νοεμβρίου 1974 όσον αφορά την πρόσβαση στο επάγγελμα του οδικού μεταφορέα εμπορευμάτων στον τομέα των εθνικών και διεθνών μεταφορών

Επίσημη Εφημερίδα αριθ. L 123 της 17/05/1977 σ. 0022 - 0023

/* Δεν υπάρχει επίσημη ελληνική μετάφραση του εγγράφου αυτού           διότι δεν περιλαμβανόταν στην ελληνική Ειδική Έκδοση. Δεν           περιλαμβάνονταν στην ελληνική Ειδική Έκδοση:           - Πράξεις που δεν ίσχυαν πλέον την ημερομηνία προσχώρησης της           Ελλάδας (01/01/1981)           - Πράξεις που καταργήθηκαν αυτόματα κατά την προσχώρηση (π.χ.           ορισμένες συμφωνίες μεταξύ της Κοινότητας και της Ελλάδας)           - Πράξεις δεσμευτικές μόνο για τους αποδέκτες τους, που είναι           συνεπώς αυθεντικές μόνο στη γλώσσα στην οποία συντάχθηκαν           - Μη δεσμευτικές πράξεις           - Πράξεις που δεν θεωρήθηκαν αρκετά σημαντικές ώστε να           συμπεριληφθούν           - Ορισμένες πράξεις που ακυρώθηκαν κατά τη δημιουργία της Ειδικής           Έκδοσης */           /* oknogr81 */


Avis juridique important

|

31993H0165

Σύσταση του Συμβουλίου της 15ης Μαρτίου 1993 για την απαλλαγή της Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1989), (έβδομο ΕΤΑ), για το οικονομικό έτος 1991

Επίσημη Εφημερίδα αριθ. L 069 της 20/03/1993 σ. 0041 - 0041

ΣΥΣΤΑΣΗ ΤΟΥ ΣΥΜΒΟΥΛΙΟΥ της 15ης Μαρτίου 1993 για την απαλλαγή της  Επιτροπής από την ευθύνη για την εκτέλεση των εργασιών του Ευρωπαϊκού Ταμείου Αναπτύξεως (1989),  (έβδομο ΕΤΑ), για το οικονομικό έτος 1991(93/165/ΕΟΚ)ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ  ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 206  Β, την τέταρτη σύμβαση ΑΚΕ-ΕΟΚ, που υπογράφηκε στη Λομέ στις 15 Δεκεμβρίου 1989, την απόφαση 91/482/ΕΟΚ του Συμβουλίου της 25ης Ιουλίου 1991 περί συνδέσεως των υπερποντίων χωρών  και εδαφών με την Ευρωπαϊκή Οικονομική Κοινότητα  (1), την εσωτερική σύμφωνία περί της χρηματοδοτήσεως και της διαχειρίσεως των ενισχύσεων της Κοινότητας   (2), που υπογράφηκε στις Βρυξέλες, στις 16 Ιουλίου 1990, και ιδίως το άρθρο 33 παράγραφος 3, το δημοσιονομικό κανονισμό της 29ης Ιουλίου 1991 για το έκτο Ευρωπαϊκό Ταμείο Αναπτύξεως  (3), και  ιδίως τα άρθρα 69 έως 77, Έχοντας εξετάσει το λογαριασμό διαχειρίσεως και τον ισολογισμό της λειτουργίας του Ευρωπαϊκού  Ταμείου Αναπτύξεως (1989) (έβδομο ΕΤΑ), που εγκρίθηκαν στις 31 Δεκεμβρίου 1991, καθώς και την  έκθεση του Ελεγκτικού Συνεδρίου για το οικονομικό έτος 1991, που συνοδεύεται από τις απαντήσεις της  Επιτροπής  (4), Εκτιμώντας: ότι, δυνάμει του άρθρου 33 παράγραφος 3 της εσωτερικής συμφωνίας, η απαλλαγή από την ευθύνη για τη  διαχείριση του Ευρωπαϊκού Ταμείου Αναπτύξεως (1989), (έβδομο ΕΤΑ), παρέχεται στην Επιτροπή από το  Ευρωπαϊκό Κοινοβούλιο μετά από σύσταση του Συμβουλίου 7 ότι η εκτέλεση των εργασιών του Ευρωπαϊκού Ταμείου Αναπτύξεως (1989), (έβδομο ΕΤΑ), εκ μέρους της  Επιτροπής, κατά το οικονομικό έτος 1991, ήταν στο σύνολό της ικανοποιητική, ΣΥΝΙΣΤΑ στο Ευρωπακό Κοινοβούλιο να απαλλάξει την Επιτροπή από την ευθύνη για την εκτέλεση των  εργασιών του Ευρωπαϊκού Ταμείου Αναπτύξεως (1989) (έβδομο ΕΤΑ), για το οικονομικό έτος 1991. Βρυξέλλες, 15 Μαρτίου 1993. Για το Συμβούλιο Ο Πρόεδρος M. JELVED


title: 2013/112/ΕΕ: Σύσταση της Επιτροπής, της 20ής Φεβρουαρίου 2013 , Επένδυση στα παιδιά: Σπάζοντας τον κύκλο της μειονεξίας

text:
               2.3.2013

               EL

               Επίσημη Εφημερίδα της Ευρωπαϊκής Ένωσης

               L 59/5

         ΣΫΣΤΑΣΗ ΤΗΣ ΕΠΙΤΡΟΠΉΣ
   της 20ής Φεβρουαρίου 2013
   Επένδυση στα παιδιά: Σπάζοντας τον κύκλο της μειονεξίας
   (2013/112/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 292,
   Εκτιμώντας τα ακόλουθα:

               (1)

               Ο σεβασμός της ανθρώπινης αξιοπρέπειας αποτελεί θεμελιώδη αξία της Ευρωπαϊκής Ένωσης, μεταξύ των στόχων της οποίας συγκαταλέγεται η προώθηση της ευημερίας των λαών της· η Ένωση πρέπει να προστατεύει τα δικαιώματα του παιδιού, να καταπολεμά τον κοινωνικό αποκλεισμό και τις διακρίσεις, και να προάγει την κοινωνική δικαιοσύνη και προστασία.

               (2)

               Τα παιδιά (1) διατρέχουν μεγαλύτερο κίνδυνο φτώχειας ή κοινωνικού αποκλεισμού απ’ ό,τι ο συνολικός πληθυσμός στη μεγάλη πλειονότητα των χωρών της ΕΕ· τα παιδιά που μεγαλώνουν σε συνθήκες φτώχειας και κοινωνικού αποκλεισμού είναι λιγότερο πιθανό από ό,τι οι εύποροι συνομήλικοί τους να έχουν καλή επίδοση στο σχολείο, να έχουν καλή υγεία και να αξιοποιήσουν το πλήρες δυναμικό τους αργότερα στη ζωή τους.

               (3)

               Η πρόληψη της μετάδοσης της μειονεξίας μεταξύ των γενεών αποτελεί κρίσιμης σημασίας επένδυση για το μέλλον της Ευρώπης, καθώς και άμεση συνεισφορά στη στρατηγική «Ευρώπη 2020» για την έξυπνη, βιώσιμη και χωρίς αποκλεισμούς ανάπτυξη, με μακροπρόθεσμα οφέλη για τα παιδιά, την οικονομία και την κοινωνία ως σύνολο.

               (4)

               Η έγκαιρη παρέμβαση και πρόληψη έχουν ουσιαστική σημασία για την ανάπτυξη πιο αποτελεσματικών και αποδοτικών πολιτικών, καθώς οι δημόσιες δαπάνες για την αντιμετώπιση των επιπτώσεων της παιδικής φτώχειας και του κοινωνικού αποκλεισμού τείνουν να είναι μεγαλύτερες από εκείνες που απαιτούνται για την επέμβαση σε μικρή ηλικία.

               (5)

               Η αντιμετώπιση της μειονεξίας σε μικρή ηλικία είναι σημαντικό μέσο για την ενίσχυση των προσπαθειών που καταβάλλονται για την αντιμετώπιση της φτώχειας και του κοινωνικού αποκλεισμού γενικά. Η πρόληψη επιτυγχάνεται πιο αποτελεσματικά μέσω ολοκληρωμένων στρατηγικών, οι οποίες συνδυάζουν, αφενός, στήριξη στους γονείς για την πρόσβασή τους στην αγορά εργασίας με επαρκή εισοδηματική στήριξη και πρόσβαση σε υπηρεσίες ουσιαστικής σημασίας για το μέλλον των παιδιών, όπως η ποιοτική (προσχολική) εκπαίδευση, η υγειονομική περίθαλψη, η στέγαση και οι κοινωνικές υπηρεσίες, και, αφετέρου, δυνατότητες συμμετοχής και άσκησης των δικαιωμάτων τους, που βοηθούν τα παιδιά να αξιοποιήσουν πλήρως τις δυνατότητές τους και συμβάλλουν στην προσαρμοστικότητα τους.

               (6)

               Ως οι πλέον επιτυχείς στρατηγικές για την αντιμετώπιση της παιδικής φτώχειας αποδείχτηκαν εκείνες οι οποίες υποστηρίζονται από πολιτικές που βελτιώνουν την ευημερία όλων των παιδιών, ενώ αποδίδουν ιδιαίτερη προσοχή στα παιδιά που βρίσκονται σε ιδιαίτερα ευάλωτη κατάσταση.

               (7)

               Η προαγωγή της ισότητας μεταξύ ανδρών και γυναικών, η ενσωμάτωση της διάστασης των φύλων και η ισότητα ευκαιριών, καθώς και η καταπολέμηση των διακρίσεων που αντιμετωπίζουν τα παιδιά και οι οικογένειές τους για οποιοδήποτε λόγο (ιδίως για λόγους που σχετίζονται με το φύλο, τη φυλετική ή εθνοτική καταγωγή, τη θρησκεία ή τις πεποιθήσεις, την αναπηρία, την ηλικία ή το γενετήσιο προσανατολισμό) πρέπει να υποστηρίζουν τις προσπάθειες για την αντιμετώπιση της παιδικής φτώχειας και του κοινωνικού αποκλεισμού.

               (8)

               Η τρέχουσα χρηματοπιστωτική και οικονομική κρίση έχει σοβαρό αντίκτυπο στα παιδιά και στις οικογένειες, με αύξηση του ποσοστού των ατόμων που ζουν σε συνθήκες φτώχειας και κοινωνικού αποκλεισμού σε ορισμένες χώρες.

               (9)

               Οι προσπάθειες εξυγίανσης του προϋπολογισμού λόγω των αυξανόμενων δημοσιονομικών περιορισμών σε ορισμένες χώρες συνεπάγονται σημαντικές προκλήσεις όσον αφορά την εξασφάλιση της επάρκειας και της αποτελεσματικότητας των κοινωνικών πολιτικών τόσο βραχυπρόθεσμα όσο και μακροπρόθεσμα.

               (10)

               Η συνεργασία σε επίπεδο ΕΕ πάνω από μια δεκαετία είχε ως αποτέλεσμα την κοινή κατανόηση των καθοριστικών παραγόντων της παιδικής φτώχειας λόγω του σημαντικού έργου το οποίο επιτελέστηκε για την ανάπτυξη κατάλληλων δεικτών παρακολούθησης, για τον προσδιορισμό των κοινών προκλήσεων και για επιτυχημένες προσεγγίσεις πολιτικής, έτσι ώστε να δοθεί πολιτική ώθηση στο θέμα· στη συνέχεια, η Επιτροπή ανήγγειλε την έκδοση σύστασης σχετικά με την παιδική φτώχεια στο πλαίσιο της ανακοίνωσής της για την «Ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού» (2).

               (11)

               Η στρατηγική «Ευρώπη 2020» έδωσε νέα ώθηση στις προσπάθειες για την αντιμετώπιση της φτώχειας και του κοινωνικού αποκλεισμού στην ΕΕ, με τον καθορισμό ενός κοινού ευρωπαϊκού στόχου για τη μείωση του αριθμού των ατόμων που αντιμετωπίζουν κίνδυνο φτώχειας και κοινωνικού αποκλεισμού κατά τουλάχιστον 20 εκατομμύρια έως το 2020, καθώς και για την επιτάχυνση των προσπαθειών που καταβάλλονται για την αντιμετώπιση της πρόωρης εγκατάλειψης του σχολείου. Η αντιμετώπιση και η πρόληψη της παιδικής φτώχειας αποτελούν ουσιαστικό μέρος των προσπαθειών της ΕΕ και των κρατών μελών στον τομέα αυτό και εντάσσονται στην ευρωπαϊκή πλατφόρμα για την καταπολέμηση της φτώχειας και του κοινωνικού αποκλεισμού.

               (12)

               Η σημερινή διακυβέρνηση στο πλαίσιο του «Ευρωπαϊκού εξαμήνου» χρησιμεύει στην εξασφάλιση της εφαρμογής των σχετικών ειδικών ανά χώρα συστάσεων για την καταπολέμηση της παιδικής φτώχειας και τη βελτίωση της ευημερίας των παιδιών.

               (13)

               Όλα τα κράτη μέλη της ΕΕ έχουν επικυρώσει τη Σύμβαση των Ηνωμένων Εθνών για τα Δικαιώματα του Παιδιού (UNCRC). Τα πρότυπα και οι αρχές της UNCRC πρέπει να εξακολουθήσουν να καθοδηγούν τις πολιτικές και τις δράσεις της ΕΕ οι οποίες έχουν αντίκτυπο στα δικαιώματα του παιδιού.

               (14)

               Μέσω της συμβουλευτικής έκθεσης που εξέδωσε η επιτροπή κοινωνικής προστασίας τον Ιούνιο 2012 (3), καθώς και μέσω των βασικών μηνυμάτων και των συμπερασμάτων που εξέδωσε το Συμβούλιο EPSCO (Απασχόληση, Κοινωνική Πολιτική, Υγεία και Καταναλωτές) τον Οκτώβριο 2012 με τίτλο «Πρόληψη και αντιμετώπιση της παιδικής φτώχειας και του κοινωνικού αποκλεισμού και προαγωγή της καλής διαβίωσης των παιδιών» (4), τα κράτη μέλη επικύρωσαν τη δέσμευσή τους και εξέφρασαν την ικανοποίησή τους για την πρωτοβουλία της Επιτροπής να εκδώσει σύσταση σχετικά με αυτό το θέμα.

               (15)

               Διάφορες πολιτικές της ΕΕ έχουν αντιμετωπίσει ζητήματα που σχετίζονται με την παιδική φτώχεια και τη διαγενεακή μεταβίβαση της μειονεξίας, ιδίως στους τομείς της εκπαίδευσης και της κατάρτισης, της υγείας, των δικαιωμάτων των παιδιών και της ισότητας των φύλων (5).

               (16)

               Ενώ οι πολιτικές για την αντιμετώπιση της παιδικής φτώχειας είναι κατά κύριο λόγο αρμοδιότητα των κρατών μελών, ένα κοινό ευρωπαϊκό πλαίσιο μπορεί να ενισχύσει τις συνέργειες στους σχετικούς τομείς πολιτικής, να βοηθήσει τα κράτη μέλη να επανεξετάσουν τις πολιτικές τους και να αντλήσουν χρήσιμα διδάγματα ανταλλάσσοντας εμπειρίες όσον αφορά τη βελτίωση της αποτελεσματικότητας και της αποδοτικότητας της πολιτικής μέσω καινοτόμων προσεγγίσεων, λαμβάνοντας παράλληλα υπόψη τις διαφορετικές καταστάσεις και ανάγκες σε τοπικό, περιφερειακό και εθνικό επίπεδο.

               (17)

               Στο πλαίσιο του επόμενου πολυετούς δημοσιονομικού πλαισίου, μια τέτοια καθοδήγηση μπορεί επίσης να αποτελέσει τη βάση για περαιτέρω συνεργασία και επικέντρωση του ενδιαφέροντος για τη χρήση των σχετικών χρηματοδοτικών μέσων, και ιδίως των διαρθρωτικών ταμείων, με σκοπό την επίτευξη του προτεινόμενου στόχου «Προώθηση της κοινωνικής ένταξης και καταπολέμηση της φτώχειας».

         ΣΥΝΙΣΤΑ ΣΤΑ ΚΡΑΤΗ ΜΕΛΗ: Να οργανώνουν και να υλοποιούν πολιτικές για την αντιμετώπιση της παιδικής φτώχειας και του κοινωνικού αποκλεισμού, προάγοντας την καλή διαβίωση των παιδιών, μέσω πολυδιάστατων στρατηγικών, σύμφωνα με τις ακόλουθες κατευθυντήριες γραμμές:
   1.   ΝΑ ΚΑΘΟΔΗΓΟΥΝΤΑΙ ΑΠΟ ΤΙΣ ΑΚΟΛΟΥΘΕΣ ΟΡΙΖΟΝΤΙΕΣ ΑΡΧΕΣ

               —

               Να αντιμετωπίζεται η παιδική φτώχεια και ο κοινωνικός αποκλεισμός μέσω ολοκληρωμένων στρατηγικών, πέραν από την εξασφάλιση της υλικής ασφάλειας των παιδιών, και να προάγεται η ισότητα ευκαιριών, έτσι ώστε να μπορούν όλα τα παιδιά να αξιοποιούν το πλήρες δυναμικό τους.

               —

               Να αντιμετωπίζεται η παιδική φτώχεια και ο κοινωνικός αποκλεισμός υπό το πρίσμα των δικαιωμάτων του παιδιού, ιδίως με την εφαρμογή των σχετικών διατάξεων της Συνθήκης για την Ευρωπαϊκή Ένωση, του Χάρτη των Θεμελιωδών Δικαιωμάτων της Ευρωπαϊκής Ένωσης και της Σύμβασης των Ηνωμένων Εθνών για τα Δικαιώματα του Παιδιού και με τη διασφάλιση του ότι τα δικαιώματα αυτά προστατεύονται και ικανοποιούνται.

               —

               Να θεωρείται πάντοτε το συμφέρον του παιδιού πρωταρχικό μέλημα και να αναγνωρίζονται τα παιδιά ως αυτοτελείς δικαιούχοι, παράλληλα με την πλήρη αναγνώριση της σημασίας της υποστήριξης των οικογενειών ως πρωταρχικών υπεύθυνων για τη φροντίδα των παιδιών.

               —

               Να διατηρείται κατάλληλη ισορροπία μεταξύ των γενικών πολιτικών που αποβλέπουν στην προαγωγή της ευημερίας όλων των παιδιών και των στοχευόμενων προσεγγίσεων που αποσκοπούν στην υποστήριξη των πλέον μειονεκτούντων ατόμων.

               —

               Να εξασφαλίζεται η επικέντρωση στα παιδιά που αντιμετωπίζουν αυξημένο κίνδυνο λόγω πολλαπλών μειονεκτημάτων, όπως τα παιδιά των Ρομά, ορισμένων μεταναστών ή εθνοτικών μειονοτήτων, τα παιδιά με ειδικές ανάγκες ή αναπηρίες, τα παιδιά υπό εναλλακτική φροντίδα και τα παιδιά του δρόμου, τα παιδιά φυλακισμένων γονέων, καθώς και τα παιδιά νοικοκυριών που αντιμετωπίζουν ιδιαίτερο κίνδυνο φτώχειας, όπως οι μονογονεϊκές ή οι πολυμελείς οικογένειες.

               —

               Να υποστηρίζονται οι επενδύσεις στα παιδιά και τις οικογένειες, έτσι ώστε να επιτρέπεται η συνέχεια της πολιτικής και ο μακροπρόθεσμος σχεδιασμός· να αξιολογείται ο τρόπος με τον οποίο οι μεταρρυθμίσεις της πολιτικής επηρεάζουν τους πλέον μειονεκτούντες και να λαμβάνονται μέτρα για τον περιορισμό των δυσμενών συνεπειών.

         2.   ΑΝΑΠΤΥΞΗ ΟΛΟΚΛΗΡΩΜΕΝΩΝ ΣΤΡΑΤΗΓΙΚΩΝ, ΜΕ ΒΑΣΗ ΤΡΕΙΣ ΠΥΛΩΝΕΣ

   2.1.   Πρόσβαση σε επαρκείς πόρους

      Στήριξη της συμμετοχής των γονέων στην αγορά εργασίας — Να αναγνωρίζεται η στενή σχέση μεταξύ της συμμετοχής των γονέων στην αγορά εργασίας και των συνθηκών διαβίωσης των παιδιών και, σύμφωνα αφενός με τις αρχές που περιέχονται στη σύσταση της Επιτροπής σχετικά με την ενεργητική ένταξη (6) και αφετέρου με τους στόχους της Βαρκελώνης (7), να λαμβάνονται όλα τα δυνατά μέτρα για την υποστήριξη της συμμετοχής των γονέων στην αγορά εργασίας, ιδίως για όσους απέχουν από την αγορά εργασίας ή ανήκουν σε νοικοκυριά που αντιμετωπίζουν ιδιαίτερο κίνδυνο:

               —

               Να εξασφαλίζεται ότι η απασχόληση είναι αποδοτική με τον προσδιορισμό και την αντιμετώπιση των ειδικών αντικινήτρων που εμποδίζουν τους γονείς να εισέλθουν, να παραμείνουν ή να εξελιχθούν στην αγορά εργασίας, συμπεριλαμβανομένων αυτών που συνδέονται με τον σχεδιασμό των συστημάτων φορολογίας και παροχών και την αλληλεπίδραση μεταξύ αυτών.

               —

               Να υποστηρίζεται η απασχολησιμότητα και η συμμετοχή των μόνων γονέων και όσων αποτελούν τη δεύτερη πηγή εισοδήματος της οικογενείας σε αμειβόμενη εργασία, με την προώθηση της ισότητας μεταξύ ανδρών και γυναικών στην αγορά εργασίας και στις οικογενειακές ευθύνες.

               —

               Να παρέχεται περισσότερη υποστήριξη για την επανένταξη των γονέων στην αγορά εργασίας ύστερα από γονική άδεια μέσω μέτρων κατάρτισης και υποστήριξης για την αναζήτηση εργασίας, με ειδική προσοχή σ’ εκείνους που διατρέχουν ιδιαίτερο κίνδυνο.

               —

               Να εντείνονται οι προσπάθειες που επιδιώκουν να εξασφαλίσουν για όλες τις οικογένειες, συμπεριλαμβανομένων και εκείνων που βρίσκονται σε ευάλωτη κατάσταση και εκείνων που ζουν σε μειονεκτικές περιοχές, πραγματική πρόσβαση σε προσχολική εκπαίδευση και ποιοτική φροντίδα με χαμηλό κόστος.

               —

               Να προσαρμόζονται ο σχεδιασμός και τα κριτήρια επιλεξιμότητας των υπηρεσιών παιδικής μέριμνας στις όλο και πιο ποικίλες μορφές οργάνωσης του χρόνου εργασίας, πράγμα που βοηθά τους γονείς να σέβονται τις επαγγελματικές δεσμεύσεις τους ή να βρίσκουν εργασία, διατηρώντας στο επίκεντρο της προσοχής τους τα συμφέροντα του παιδιού τους.

               —

               Να προάγεται η ποιοτική και χωρίς αποκλεισμούς απασχόληση, καθώς και το εργασιακό περιβάλλον που παρέχει στους γονείς τη δυνατότητα να συνδυάζουν τον επαγγελματικό και τον γονικό ρόλο τους σε ισότιμη βάση, μεταξύ άλλων μέσω γονικής άδειας, υπηρεσιών υποστήριξης στον χώρο εργασίας και ελαστικών ωραρίων εργασίας.

      Να εξασφαλίζεται επαρκές βιοτικό επίπεδο μέσω ενός συνδυασμού παροχών — Να παρέχεται η δυνατότητα για τα παιδιά να απολαμβάνουν επαρκές βιοτικό επίπεδο, το οποίο επιτρέπει μια αξιοπρεπή ζωή, μέσω του βέλτιστου συνδυασμού παροχών σε χρήμα και σε είδος:

               —

               Να υποστηρίζονται τα οικογενειακά εισοδήματα μέσω επαρκών, συνεκτικών και αποτελεσματικών παροχών, συμπεριλαμβανομένων φορολογικών κινήτρων, οικογενειακών και παιδικών επιδομάτων, παροχών στέγασης και συστημάτων εγγύησης ελάχιστου εισοδήματος.

               —

               Να συμπληρώνονται τα συστήματα παροχών σε χρήμα με παροχές σε είδος, ιδίως σχετικές με τη διατροφή, την παιδική φροντίδα, την εκπαίδευση, την υγεία, τη στέγαση, τη μεταφορά και την πρόσβαση σε αθλητικές ή κοινωνικοπολιτιστικές δραστηριότητες.

               —

               Να εξασφαλίζεται ότι ο σχεδιασμός και η επιλεξιμότητα για οικονομική στήριξη υπέρ των παιδιών εκφράζουν εξελιγμένες ρυθμίσεις διαβίωσης και ευνοούν την κατάλληλη αναδιανομή του πλούτου μεταξύ των διαφόρων εισοδηματικών τάξεων.

               —

               Να εξασφαλίζεται πραγματική πρόσβαση στις παροχές τις οποίες δικαιούνται τα παιδιά ή οι οικογένειές τους με τη διευκόλυνση της πρόσβασης σ’ αυτές και με την ανάπτυξη υπηρεσιών πληροφόρησης στη διάθεση των δικαιούχων.

               —

               Να χορηγούνται παροχές με βάση το εισόδημα ή άλλες στοχευόμενες παροχές κατά τρόπο που να επιτρέπει να αποφεύγεται ο στιγματισμός, να διαφοροποιούνται οι ανάγκες των παιδιών και να μειώνεται ο κίνδυνος της φτώχειας, ενώ παράλληλα θα αποφεύγεται η δημιουργία αντικινήτρων εργασίας για όσους αποτελούν τη δεύτερη πηγή εισοδήματος της οικογένειας και τους μόνους γονείς.

               —

               Να επιδεικνύεται διακριτικότητα, στις περιπτώσεις που οι οικογενειακές παροχές εξαρτώνται από τη συμπεριφορά των γονέων ή την τακτική σχολική φοίτηση των παιδιών και να αξιολογούνται οι πιθανές αρνητικές συνέπειες των εν λόγω μέτρων.

               —

               Να θεσμοθετούνται τακτικοί και ευέλικτοι μηχανισμοί χορήγησης παροχών που εξασφαλίζουν μέγιστη κάλυψη και ωφελούν περισσότερο τα παιδιά, όπως οι προκαταβολές.

         2.2.   Πρόσβαση σε οικονομικά προσιτές και ποιοτικές υπηρεσίες

      Να μειωθούν οι ανισότητες σε νεαρή ηλικία μέσω της επένδυσης στην προσχολική εκπαίδευση και τη φροντίδα των παιδιών – Να αναπτυχθούν περαιτέρω η κοινωνική ένταξη και οι δυνατότητες ανάπτυξης της προσχολικής εκπαίδευσης και της φροντίδας των παιδιών (ECEC) και να χρησιμοποιηθούν ως κοινωνικές επενδύσεις για την αντιμετώπιση των ανισοτήτων και των προκλήσεων που αντιμετωπίζουν τα μειονεκτούντα παιδιά, μέσω της έγκαιρης παρέμβασης:

               —

               Να παρέχεται πρόσβαση σε προσχολική εκπαίδευση και φροντίδα υψηλής ποιότητας χωρίς αποκλεισμούς· να διασφαλίζεται η οικονομική προσιτότητα και να προσαρμόζεται η παροχή των υπηρεσιών αυτών στις ανάγκες των οικογενειών.

               —

               Να ενθαρρύνεται η συμμετοχή των παιδιών που προέρχονται από μειονεκτικό περιβάλλον (ιδίως των παιδιών κάτω των τριών ετών), ανεξάρτητα από την επαγγελματική κατάσταση των γονέων τους, με παράλληλη αποφυγή του στιγματισμού και του κοινωνικού διαχωρισμού.

               —

               Να υποστηρίζονται οι γονείς στο ρόλο τους ως κύριων εκπαιδευτών των παιδιών τους κατά τα πρώτα έτη και να ενθαρρύνονται οι παρέχοντες υπηρεσίες ECEC να συνεργάζονται στενά με τους γονείς και τους τοπικούς παράγοντες που υπεισέρχονται στην ανατροφή των παιδιών (όπως οι υγειονομικές υπηρεσίες και οι υπηρεσίες κοινωνικής υποστήριξης των γονέων).

               —

               Να αυξηθεί η ευαισθητοποίηση των γονέων όσον αφορά τα οφέλη από τη συμμετοχή σε προγράμματα ECEC για τα παιδιά τους και τους ιδίους· Να χρησιμοποιούνται οι υπηρεσίες ECEC ως σύστημα έγκαιρης προειδοποίησης για τον εντοπισμό οικογενειακών ή σχολικών προβλημάτων σωματικής ή ψυχολογικής φύσης, ειδικών αναγκών ή περιπτώσεων κακοποίησης.

      Να βελτιωθεί ο αντίκτυπος των εκπαιδευτικών συστημάτων στην ισότητα των ευκαιριών — Να αυξηθεί η ικανότητα των εκπαιδευτικών συστημάτων να σπάζουν τον κύκλο της μειονεξίας, εξασφαλίζοντας ότι όλα τα παιδιά μπορούν να επωφεληθούν από μια ποιοτική εκπαίδευση χωρίς αποκλεισμούς που ευνοεί τη συναισθηματική, κοινωνική, διανοητική και σωματική ανάπτυξή τους:

               —

               Να προβλέπεται η ένταξη όλων των εκπαιδευομένων, ενδεχομένως μέσω της συγκέντρωσης πόρων και δυνατοτήτων στους πλέον μειονεκτούντες, και να παρακολουθούνται επαρκώς τα αποτελέσματα.

               —

               Να αναγνωρίζονται και να αντιμετωπίζονται οι χωρoταξικές ανισότητες στη διαθεσιμότητα και την ποιότητα της παροχής εκπαίδευσης και στα εκπαιδευτικά αποτελέσματα· να ενθαρρύνονται οι πολιτικές κατάργησης του διαχωρισμού οι οποίες ενισχύουν το «ενιαίο σχολείο».

               —

               Να δημιουργείται περιβάλλον μάθησης χωρίς αποκλεισμούς με την ενίσχυση της σχέσης μεταξύ σχολείων και γονέων και να παρέχεται, ενδεχομένως, εξατομικευμένη υποστήριξη για την αντιστάθμιση ειδικών μειονεκτημάτων μέσω, για παράδειγμα, κατάρτισης για γονείς παιδιών που ανήκουν σε μεταναστευτικές ή εθνοτικές μειονότητες.

               —

               Να αντιμετωπίζονται οι φραγμοί που σταματούν ή παρεμποδίζουν σοβαρά τη φοίτηση των παιδιών ή την ολοκλήρωση του σχολείου (όπως πρόσθετα οικονομικά τέλη στην υποχρεωτική εκπαίδευση) παρέχοντας στοχοθετημένες εκπαιδευτικές ενισχύσεις για ένα υποστηρικτικό μαθησιακό περιβάλλον.

               —

               Να βελτιώνεται η επίδοση των μαθητών με χαμηλές βασικές δεξιότητες, με την ενίσχυση της μάθησης της ανάγνωσης, γραφής, αριθμητικής και των βασικών γνώσεων στα μαθηματικά και τις θετικές επιστήμες· να εξασφαλίζεται ο έγκαιρος εντοπισμός των ατόμων με χαμηλές επιδόσεις.

               —

               Να αναπτύσσονται και να εφαρμόζονται ολοκληρωμένες πολιτικές για τη μείωση της πρόωρης εγκατάλειψης του σχολείου που να περιλαμβάνουν μέτρα πρόληψης, παρέμβασης και αντιστάθμισης· να εξασφαλίζεται ότι οι πολιτικές αυτές προβλέπουν μέτρα για τα άτομα που βρίσκονται σε κίνδυνο πρόωρης εγκατάλειψης του σχολείου.

               —

               Να ενισχύεται η νομοθεσία περί ισότητας και να υπάρχει εγγύηση του βασικού δικαιώματος για τους πλέον περιθωριοποιημένους μαθητές να αποκτούν προσόντα ενός ελάχιστου επιπέδου ποιότητας.

               —

               Να αναθεωρείται και να ενισχύεται το επαγγελματικό προφίλ όλων των εκπαιδευτικών επαγγελμάτων και να προβλέπεται προετοιμασία των εκπαιδευτικών για την κοινωνική πολυμορφία· να χρησιμοποιούνται ειδικοί πολιτιστικοί διαμεσολαβητές και πρότυπα ρόλου για τη διευκόλυνση της ενσωμάτωσης των Ρομά και των παιδιών που προέρχονται από οικογένειες μεταναστών.

      Να βελτιωθεί η ανταπόκριση των συστημάτων υγείας για την αντιμετώπιση των αναγκών των μειονεκτούντων παιδιών — Να διασφαλίζεται ότι όλα τα παιδιά μπορούν να ασκούν πλήρως το γενικό δικαίωμά τους για υγειονομική περίθαλψη, μέσω, μεταξύ άλλων, της πρόληψης των νόσων και της προαγωγής της υγείας, καθώς και μέσω της πρόσβασης σε ποιοτικές υπηρεσίες υγείας:

               —

               Να καταργηθούν τα εμπόδια στην πρόσβαση στην υγειονομική περίθαλψη που αντιμετωπίζουν τα παιδιά και οι οικογένειες σε ευάλωτες καταστάσεις, περιλαμβανομένων των δαπανών, των πολιτιστικών και γλωσσικών εμποδίων και της έλλειψης πληροφόρησης· να βελτιωθεί η κατάρτιση των φορέων παροχής υπηρεσιών υγειονομικής περίθαλψης στο θέμα αυτό.

               —

               Να γίνουν επενδύσεις στην πρόληψη, ιδιαίτερα κατά την πρώιμη παιδική ηλικία, θέτοντας σε εφαρμογή ολοκληρωμένες πολιτικές που συνδυάζουν διατροφή, υγεία, εκπαίδευση και κοινωνικά μέτρα.

               —

               Να αντιμετωπιστεί η κοινωνική υποβάθμιση που οφείλεται στον μη υγιεινό τρόπο ζωής και στην κατάχρηση ουσιών, με την παροχή σε όλα τα παιδιά πρόσβασης σε ισορροπημένη διατροφή και σωματική άσκηση.

               —

               Να δοθεί ιδιαίτερη προσοχή στα παιδιά με αναπηρίες ή προβλήματα ψυχικής υγείας, στα παιδιά χωρίς ταυτότητα ή χωρίς καταχωρισμένη διαμονή, στις εγκυμονούσες εφήβους και στα παιδιά από οικογένειες με ιστορικό κατάχρησης ουσιών.

      Να παρέχεται στα παιδιά ασφαλής και κατάλληλη στέγαση και περιβάλλον διαβίωσης — Να επιτρέπεται στα παιδιά να ζουν και να μεγαλώνουν σε ασφαλές, υγιεινό και φιλικό σ’ αυτά περιβάλλον που ευνοεί την ανάπτυξή τους και τις μαθησιακές ανάγκες τους:

               —

               Να παρέχεται στις οικογένειες με παιδιά πρόσβαση σε οικονομικά προσιτή ποιοτική στέγαση (συμπεριλαμβανομένης της κοινωνικής στέγασης), ώστε να αντιμετωπίζονται οι καταστάσεις έκθεσης σε περιβαλλοντικούς κινδύνους, σε συνωστισμό και σε στέρηση ενέργειας.

               —

               Να παρέχεται υποστήριξη στις οικογένειες και τα παιδιά που κινδυνεύουν να βρεθούν χωρίς στέγη, με την αποφυγή των εξώσεων, των περιττών μετακινήσεων, του χωρισμού από την οικογένεια, καθώς και με την παροχή προσωρινού καταλύματος και λύσεων μακροπρόθεσμης στέγασης.

               —

               Να παρέχεται προσοχή στο βέλτιστο συμφέρον των παιδιών κατά τον τοπικό σχεδιασμό· να αποφεύγεται η «γκετοποίηση» και ο κατακερματισμός, με την προώθηση της κοινωνικής μείξης στη στέγαση, καθώς και με την επαρκή πρόσβαση στις δημόσιες συγκοινωνίες.

               —

               Να μειωθεί η επιζήμια έκθεση των παιδιών σε ένα επιδεινούμενο βιοτικό και κοινωνικό περιβάλλον ώστε να μην να πέφτουν θύματα βίας και κακοποίησης.

      Ενίσχυση της υποστήριξης της οικογένειας και της ποιότητας των εναλλακτικών συστημάτων φροντίδας — Ενίσχυση της προστασίας των παιδιών και των κοινωνικών υπηρεσιών στον τομέα της πρόληψης· Βοήθεια στις οικογένειες να αναπτύσσουν τις γονικές δεξιότητές τους χωρίς να στιγματίζονται, εξασφαλίζοντας παράλληλα ότι τα παιδιά που έχουν αφαιρεθεί από τη γονική φροντίδα μεγαλώνουν σε περιβάλλον που ανταποκρίνεται στις ανάγκες τους:

               —

               Να διασφαλίζεται ότι η φτώχεια δεν είναι ποτέ η μόνη αιτιολογία για την απομάκρυνση του παιδιού από τη γονική φροντίδα· να επιδιώκεται η δυνατότητα για τα παιδιά να παραμείνουν ή να επιστρέψουν στη γονική φροντίδα, για παράδειγμα, με την αντιμετώπιση των υλικών στερήσεων της οικογένειας.

               —

               Να εξασφαλίζεται επαρκής έλεγχος ώστε να αποφεύγεται η τοποθέτηση των παιδιών σε ιδρύματα και να προβλέπεται η διεξαγωγή τακτικών επανεξετάσεων στην περίπτωση τέτοιων τοποθετήσεων.

               —

               Να παύσει η επέκταση των συστημάτων φροντίδας ιδρυματικού τύπου για παιδιά χωρίς γονική φροντίδα· να προωθηθούν ποιοτικά εναλλακτικά συστήματα φροντίδας σε επίπεδο τοπικής κοινότητας και να ενισχυθούν οι δυνατότητες φροντίδας σε οικογένεια υποδοχής, λαμβανομένης υπόψη της γνώμης των παιδιών.

               —

               Να εξασφαλίζεται ότι τα παιδιά χωρίς γονική φροντίδα έχουν πρόσβαση σε ποιοτικές υπηρεσίες (τόσο συμβατικές και ειδικές υπηρεσίες) όσον αφορά την υγεία τους, την εκπαίδευση, την απασχόληση, την κοινωνική αρωγή, την ασφάλεια και τις συνθήκες στέγασης, επίσης και κατά την ενηλικίωσή τους.

               —

               Να παρέχεται κατάλληλη υποστήριξη σε παιδιά που έχουν μείνει στη χώρα τους ενώ ένας ή αμφότεροι οι γονείς διακινήθηκαν σε άλλη χώρα για να εργαστούν, καθώς και στα άτομα που τα φροντίζουν αναπληρώνοντας τους γονείς.

         2.3.   Δικαίωμα συμμετοχής των παιδιών

      Υποστήριξη της συμμετοχής όλων των παιδιών σε δραστηριότητες παιχνιδιού και αναψυχής, καθώς και σε αθλητικές και πολιτιστικές δραστηριότητες — Αναγνώριση της επιρροής των παιδιών στην ίδια τους την ευημερία και της ανθεκτικότητάς τους στην αντιμετώπιση δύσκολων καταστάσεων, ιδίως με την παροχή ευκαιριών συμμετοχής σε δραστηριότητες άτυπης μάθησης που πραγματοποιείται έξω από το σπίτι και μετά τις κανονικές σχολικές ώρες:

               —

               Να αντιμετωπιστούν οι φραγμοί, όπως το κόστος, η δυσκολίες πρόσβασης και οι πολιτιστικές διαφορές έτσι ώστε να εξασφαλιστεί ότι όλα τα παιδιά μπορούν να συμμετέχουν σε δραστηριότητες παιχνιδιού και αναψυχής, καθώς και σε αθλητικές και πολιτιστικές δραστηριότητες εκτός του σχολείου.

               —

               Να προβλέπονται ασφαλείς χώροι στο περιβάλλον των παιδιών και υποστήριξη των μειονεκτουσών κοινοτήτων μέσω ειδικών κινήτρων.

               —

               Να ενθαρρύνονται τα σχολεία, οι κοινοτικοί παράγοντες και οι τοπικές αρχές να διοργανώνουν καλύτερες εξωσχολικές δραστηριότητες και εγκαταστάσεις για όλα τα παιδιά, ανεξάρτητα από την επαγγελματική κατάσταση και το υπόβαθρο των γονέων τους.

               —

               Να επιτρέπεται σε όλες τις οικογένειες να συμμετέχουν σε κοινωνικές δραστηριότητες που προάγουν τις γονικές τους δεξιότητες και ευνοούν τη διαμόρφωση θετικής επικοινωνίας μέσα στην οικογένεια.

               —

               Να προάγονται πρότυπα συμμετοχής που αξιοποιούν το δυναμικό εθελοντισμού των κοινοτήτων και ενισχύουν την αλληλεγγύη μεταξύ των γενεών.

      Θέση σε εφαρμογή μηχανισμών που προωθούν τη συμμετοχή των παιδιών στη λήψη αποφάσεων που επηρεάζουν τη ζωή τους — Να καθίστανται τα παιδιά ικανά και να ενθαρρύνονται να εκφράζουν ενημερωμένες απόψεις, διασφαλίζοντας παράλληλα ότι οι απόψεις αυτές λαμβάνονται δεόντως υπόψη και αντικατοπτρίζονται στις κύριες αποφάσεις που τα αφορούν:

               —

               Να χρησιμοποιούνται και να αναπτύσσονται περαιτέρω τα υφιστάμενα μέσα για τη συμμετοχή των παιδιών στη λειτουργία υπηρεσιών, όπως η φροντίδα, η υγειονομική περίθαλψη και η εκπαίδευση, καθώς και να τους παρέχονται συμβουλές σχετικά με τις κατάλληλες πολιτικές σχεδιασμού μέσω μηχανισμών προσαρμοσμένων στην ηλικία τους.

               —

               Να υποστηρίζεται η συμμετοχή όλων των παιδιών στις υφιστάμενες δομές συμμετοχής· να αναζητούνται τα παιδιά που προέρχονται από μειονεκτούντα περιβάλλοντα και να υποστηρίζεται η συμμετοχή τους.

               —

               Να ενθαρρύνονται οι επαγγελματίες που εργάζονται με παιδιά και για τα παιδιά να τα προωθούν σε ενεργό συμμετοχή, αυξάνοντας την ευαισθητοποίησή τους όσον αφορά τα δικαιώματα και τις υποχρεώσεις τους.

               —

               Να ασκείται το δικαίωμα ακρόασης των παιδιών σε κάθε δικαστική υπόθεση και να προάγεται μια φιλική προς τα παιδιά δικαιοσύνη, ιδίως με την παροχή στα παιδιά πραγματικής πρόσβασης στο δικαστήριο και τις δικαστικές διαδικασίες.

         3.   ΠΕΡΑΙΤΕΡΩ ΑΝΑΠΤΥΞΗ ΤΩΝ ΑΠΑΡΑΙΤΗΤΩΝ ΜΗΧΑΝΙΣΜΩΝ ΔΙΑΚΥΒΕΡΝΗΣΗΣ, ΕΦΑΡΜΟΓΗΣ ΚΑΙ ΠΑΡΑΚΟΛΟΥΘΗΣΗΣ

      Ενίσχυση των συνεργειών μεταξύ των τομέων και βελτίωση των μηχανισμών διακυβέρνησης — Διασφάλιση ότι οι πολιτικές αντιμετωπίζουν αποτελεσματικά την παιδική φτώχεια και τον κοινωνικό αποκλεισμό μέσω συνεκτικού σχεδιασμού και ενίσχυσης του συντονισμού μεταξύ των βασικών παραγόντων:

               —

               Να αναπτύσσονται τακτικές και συστηματικές διασυνδέσεις μεταξύ τομέων πολιτικής υψηλής σπουδαιότητας για την κοινωνική ένταξη των παιδιών και να ενισχύονται οι συνέργειες μεταξύ των κύριων συντελεστών, ιδίως στους τομείς της εκπαίδευσης, της απασχόλησης, της υγείας, της ισότητας και των δικαιωμάτων των παιδιών.

               —

               Να ασκείται δράση με στόχο την ενσωμάτωση των πολιτικών για τα παιδιά και των δικαιωμάτων τους σε βασικές πολιτικές μέσω, για παράδειγμα, ειδικών θεσμικών ρυθμίσεων.

               —

               Να προωθείται η στενή συνεργασία και ο τακτικός διάλογος μεταξύ των δημόσιων αρχών σε όλα τα επίπεδα, καθώς και μεταξύ κοινωνικών εταίρων, τοπικών κοινοτήτων και των οργανώσεων της κοινωνίας των πολιτών.

               —

               Υποστήριξη και περαιτέρω ανάπτυξη της συμμετοχής των παιδιών, συμπεριλαμβανομένης της συμμετοχής στην εφαρμογή της παρούσας σύστασης.

      Ενίσχυση της εφαρμογής εμπεριστατωμένων προσεγγίσεων — Ενίσχυση της τεκμηριωμένης χάραξης πολιτικής και της καινοτομίας στην κοινωνική πολιτική, φροντίζοντας ώστε αυτό να λαμβάνει δεόντως υπόψη τις πιθανές επιπτώσεις των πολιτικών για τα παιδιά:

               —

               Να χρησιμοποιούνται πλήρως οι υφιστάμενες στατιστικές και τα διοικητικά δεδομένα για την παρακολούθηση του αντικτύπου των πολιτικών στα παιδιά και τις οικογένειές τους· να ενισχύεται η στατιστική δυνατότητα (μεταξύ άλλων με την ταξινόμηση ανά φύλο), όπου χρειάζεται και είναι εφικτό, ιδιαίτερα σχετικά με την παιδική στέρηση, την πρόσβαση σε ποιοτικές και προσιτές υπηρεσίες παιδικής φροντίδας, την υγεία των παιδιών και την κατάσταση των πιο ευάλωτων παιδιών.

               —

               Να βελτιωθεί η έγκαιρη διαθεσιμότητα δεδομένων για την παρακολούθηση της κατάστασης των παιδιών, και να προωθείται η χρήση μεθόδων και προτύπων, όπως η μικροπροσομοίωση για να υποστηρίζεται μια πιο συστηματική εκ των προτέρων εκτίμηση των πιθανών επιπτώσεων της κάθε πολιτικής στα παιδιά.

               —

               Να ενισχυθούν οι δεσμοί μεταξύ της πολιτικής και της ερευνητικής κοινότητας και να δοκιμαστούν οι καινοτομίες πολιτικής· να ενθαρρυνθεί η βασιζόμενη σε αποδεικτικά στοιχεία αξιολόγηση των αποτελεσμάτων του προγράμματος, ακόμη και μακροπρόθεσμα, μέσω εργαλείων όπως οι διαχρονικές έρευνες· να προωθηθεί η προβολή και η διάδοση των αποτελεσμάτων.

               —

               Να προωθηθούν η ανταλλαγή ορθών πρακτικών και γνώσεων, η ανάπτυξη δοκιμασμένων και ελεγμένων προτύπων παρέμβασης, καθώς και τα μέτρα για την ενίσχυση της αλληλεγγύης στην ευρύτερη κοινότητα και να δοθούν δυνατότητες συνεργασίας στις τοπικές κοινότητες.

               —

               Να αξιολογηθεί ο αντίκτυπος των προσωρινών πολιτικών που θεσπίσθηκαν για την αντιμετώπιση της οικονομικής κρίσης, πριν αποφασιστεί να ενταχθούν οι εν λόγω πολιτικές στις διαρθρωτικές μεταρρυθμίσεις.

         4.   ΠΛΗΡΗΣ ΧΡΗΣΗ ΤΩΝ ΣΧΕΤΙΚΩΝ ΜΕΣΩΝ ΤΗΣ ΕΕ

      Αντιμετώπιση κατά προτεραιότητα της παιδικής φτώχειας και του κοινωνικού αποκλεισμού στο πλαίσιο της στρατηγικής «Ευρώπη 2020» — Κινητοποίηση του συνόλου εργαλείων και δεικτών που διατίθενται στο πλαίσιο της στρατηγικής «Ευρώπη 2020» ώστε να δοθεί νέα ώθηση στις κοινές προσπάθειες για την αντιμετώπιση της παιδικής φτώχειας και του κοινωνικού αποκλεισμού:

               —

               Να ενταχθούν τα θέματα της παιδικής φτώχειας και του κοινωνικού αποκλεισμού ως βασικά θέματα προτεραιότητας στη στρατηγική «Ευρώπη 2020» και στα εθνικά προγράμματα μεταρρυθμίσεων, στο πλαίσιο της γενικής προσπάθειας για τη μείωση της φτώχειας και του κοινωνικού αποκλεισμού, λαμβάνοντας υπόψη τις συναφείς ειδικές ανά χώρα συστάσεις που εκδίδονται από το Ευρωπαϊκό Συμβούλιο.

               —

               Να λαμβάνεται υπόψη, εφόσον κρίνεται σκόπιμο, η προστιθέμενη αξία του καθορισμού εθνικών στόχων για τη μείωση της παιδικής φτώχειας και του κοινωνικού αποκλεισμού, συνεκτιμώντας τις εθνικές ιδιαιτερότητες.

               —

               Να αξιοποιούνται πλήρως τα εργαλεία που προβλέπονται από τη στρατηγική «Ευρώπη 2020» και την κοινωνική ανοικτή μέθοδο συντονισμού για να βελτιωθεί η παρακολούθηση και η αξιολόγηση των πολιτικών με σκοπό την αντιμετώπιση της παιδικής φτώχειας και την ευημερία των παιδιών, κάνοντας πλήρη χρήση του προτεινόμενου πλαισίου παρακολούθησης που βασίζεται στους δείκτες και επισυνάπτεται ως παράρτημα της παρούσας σύστασης.

               —

               Να ενισχύονται οι συνέργειες με τις σχετικές πολιτικές της ΕΕ, ιδίως στους τομείς της εκπαίδευσης, της υγείας, της ισότητας των φύλων και των δικαιωμάτων των παιδιών.

      Κινητοποίηση των σχετικών χρηματοδοτικών μέσων της ΕΕ — Κατάλληλη αξιοποίηση των δυνατοτήτων που προσφέρουν τα χρηματοδοτικά μέσα της ΕΕ για την υποστήριξη των προτεραιοτήτων πολιτικής που περιγράφονται ανωτέρω:

               —

               Να υποστηρίζεται η ανάπτυξη πιο τεκμηριωμένων πολιτικών και η κοινωνική καινοτομία μέσω του προγράμματος για την κοινωνική αλλαγή και την καινοτομία, του Ευρωπαϊκού Κοινωνικού Ταμείου και του προγράμματος «Ορίζοντας 2020», και να χρησιμοποιούνται τα προγράμματα αυτά για τη δοκιμή, την αξιολόγηση και την ανάπτυξη σε ευρύτερη κλίμακα πιθανών πολιτικών καινοτομιών.

               —

               Να γίνεται πλήρης χρήση του Ταμείου Ευρωπαϊκής Βοήθειας προς τους Απόρους (για την αντιμετώπιση της έλλειψης τροφίμων και της υλικής στέρησης των παιδιών), των ευρωπαϊκών προγραμμάτων διανομής φρούτων και γάλακτος στα σχολεία (παροχή προϊόντων με θετική θρεπτική αξία και ενθάρρυνση των καλών διατροφικών συνηθειών) και του προγράμματος «Erasmus για όλους» (Προώθηση της πρόσβασης των παιδιών στην εκπαίδευση, την άτυπη μάθηση και τον αθλητισμό).

               —

               Να αξιοποιούνται οι ευκαιρίες που παρέχουν τα διαρθρωτικά ταμεία για την υποστήριξη των παιδιών και των οικογενειών, κατά την κατάρτιση των επιχειρησιακών προγραμμάτων για την περίοδο 2014-2020 του Ευρωπαϊκού Κοινωνικού Ταμείου και του Ευρωπαϊκού Ταμείου Περιφερειακής Ανάπτυξης, σύμφωνα με τις ειδικές ανά χώρα συστάσεις.

               —

               Να γίνεται κατάλληλη χρήση των θεματικών στόχων που έχουν σχέση με την προώθηση της απασχόλησης και την υποστήριξη της κινητικότητας του εργατικού δυναμικού και να προάγεται η κοινωνική ένταξη και η καταπολέμηση της φτώχειας, με την επένδυση στην εκπαίδευση, στις δεξιότητες και στη διά βίου μάθηση, καθώς και στις σχετικές επενδυτικές προτεραιότητες στο πλαίσιο των τομέων αυτών. Οι εν λόγω τομείς περιλαμβάνουν συγκεκριμένα την προσχολική εκπαίδευση, τη μείωση της πρόωρης εγκατάλειψης του σχολείου, το «συμβιβασμό» μεταξύ ιδιωτικής και επαγγελματικής ζωής, την πρόσβαση σε υπηρεσίες, συμπεριλαμβανομένης της υγειονομικής περίθαλψης και των κοινωνικών υπηρεσιών, τις στρατηγικές τοπικής ανάπτυξης που εφαρμόζονται από τις κοινότητες, την υποστήριξη της αναβίωσης των μειονεκτικών περιοχών και την προοδευτική μετάβαση από τις ιδρυματικές υπηρεσίες σε υπηρεσίες που προσφέρονται από και προς την τοπική κοινότητα.

               —

               Να εξασφαλιστεί ότι οι παρεμβάσεις των διαρθρωτικών ταμείων για την περίοδο 2014-2020 είναι αποτελεσματικές, επιδιώκουν τεκμηριωμένες στρατηγικές για τη μείωση της πρόωρης εγκατάλειψης του σχολείου, και συνεπάγονται τη συμμετοχή των ενδιαφερομένων μερών και την εισαγωγή μέτρων για την υποστήριξη της μετάβασης από την ιδρυματική φροντίδα στη φροντίδα που βασίζεται στην τοπική κοινότητα.

               —

               Να προάγονται οι εταιρικές σχέσεις κατά τον προγραμματισμό και την πρόσβαση στα διαρθρωτικά ταμεία, με τη συμμετοχή των ενδιαφερομένων μερών σε εθνικό, περιφερειακό και τοπικό επίπεδο, ιδίως των αρμόδιων δημόσιων αρχών, των κοινωνικών εταίρων και των μη κυβερνητικών οργανώσεων, προκειμένου να αναληφθεί δράση για την καταπολέμηση της παιδικής φτώχειας.

      Βρυξέλλες, 20 Φεβρουαρίου 2013.

            Για την Επιτροπή

         László ANDOR

            Μέλος της Επιτροπής

      (1)  Σύμφωνα με τη σύμβαση των Ηνωμένων Εθνών για τα δικαιώματα του παιδιού, ως παιδιά νοούνται σ’ αυτό το πλαίσιο άτομα κάτω των 18 ετών.

      (2)  COM(2010) 758 τελικό.

      (3)  Επιτροπή κοινωνικής προστασίας, συμβουλευτική έκθεση ΕΚΠ προς την Ευρωπαϊκή Επιτροπή για την αντιμετώπιση και την πρόληψη της παιδικής φτώχειας και την προαγωγή της καλής διαβίωσης των παιδιών, 27 Ιουνίου 2012.

      (4)  Πρόληψη και αντιμετώπιση της φτώχειας και του κοινωνικού αποκλεισμού των παιδιών και προαγωγή της καλής διαβίωσής τους, συμπεράσματα του Συμβουλίου EPSCO, 4 Οκτωβρίου 2012, 14437/12.

      (5)  Βλ. ιδιαίτερα: «Ένα επικαιροποιημένο στρατηγικό πλαίσιο για την ευρωπαϊκή συνεργασία στην εκπαίδευση και την κατάρτιση», COM(2008) 865 τελικό· «Αλληλεγγύη στον τομέα της υγείας: μείωση των ανισοτήτων στον τομέα της υγείας στην ΕΕ», COM(2009) 567 τελικό· «Το θεματολόγιο της ΕΕ για τα δικαιώματα του παιδιού», COM (2011) 60 τελικό· «Στρατηγική για την ισότητα μεταξύ γυναικών και ανδρών 2010-2015», COM(2010) 491 τελικό.

      (6)  Σύσταση 2008/867/ΕΚ της Επιτροπής, της 3ης Οκτωβρίου 2008, σχετικά με την ενεργητική ένταξη των ατόμων που είναι αποκλεισμένα από την αγορά εργασίας (2008/867/ΕΚ).

      (7)  Συμπεράσματα της Προεδρίας, Ευρωπαϊκό Συμβούλιο της Βαρκελώνης, 15-16 Μαρτίου 2002, έγγραφο SN 100/1/02 REV 1.

      ΠΑΡΑΡΤΗΜΑ

         Πλαίσιο παρακολούθησης βάσει δεικτών

      Το προτεινόμενο πλαίσιο παρακολούθησης παρουσιάζει τους δείκτες που σχετίζονται με την παρακολούθηση της εφαρμογής της παρούσας σύστασης. Προτάσεις για περαιτέρω ανάπτυξη επισημαίνονται στα παραρτήματα της «δέσμης για την κοινωνική επένδυση».

         Γενικός στόχος: καταπολέμηση της παιδικής φτώχειας και του κοινωνικού αποκλεισμού και προώθηση της ευημερίας των παιδιών

                  «Ευρώπη 2020»

                  Ορισμός

                  Κατανομή

                  Πηγή

                  Πρωτογενής δείκτης / δευτερογενής δείκτης / δείκτης- πλαίσιο (1)

                  Παρατηρήσεις

                     Παιδιά σε κίνδυνο φτώχειας ή κοινωνικού αποκλεισμού (κατανομή του πρωταρχικού στόχου της στρατηγικής «Ευρώπη 2020», που είναι η καταπολέμηση της φτώχειας και του κοινωνικού αποκλεισμού)

                  Σύνολο παιδιών που ζουν σε νοικοκυριό σε κίνδυνο φτώχειας και/ή σε κατάσταση σοβαρής υλικής στέρησης και/ή σε νοικοκυριό με πολύ χαμηλή ένταση εργασίας (για τον ορισμό των 3 αυτών δεικτών, βλ. παρακάτω)

                  Ομάδες ηλικιών (0-17, 0-5, 6-11, 12-17 ετών)

                  Eurostat - στατιστικές EU-SILC (στατιστικές της ΕΕ για το εισόδημα και τις συνθήκες διαβίωσης).

                  πρωτογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                  Δείκτης

                  Ορισμός

                  Κατανομή

                  Πηγή

                  Πρωτογενής δείκτης / δευτερογενής δείκτης / δείκτης-πλαίσιο

                  Παρατηρήσεις

                     Ποσοστό κινδύνου παιδικής φτώχειας (προς ανάλυση σε σχέση με το μέγεθος του ορίου φτώχειας σε μονάδες αγοραστικής δύναμης (ΜΑΔ) για νοικοκυριό 2 ενηλίκων και 2 παιδιών ηλικίας κάτω των 14 ετών)

                  Ποσοστό παιδιών που ζουν σε νοικοκυριό με σταθμισμένο διαθέσιμο εισόδημα κατώτερο του 60 % του εθνικού διάμεσου σταθμισμένου διαθέσιμου εισοδήματος

                  Ομάδες ηλικιών (0-17, 0-5, 6-11, 12-17 ετών)

                  Eurostat — στατιστικές EU-SILC

                  πρωτογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Ποσοστό σοβαρής υλικής στέρησης

                  Ποσοστό παιδιών που ζουν σε νοικοκυριά στα οποία το βιοτικό επίπεδο είναι ιδιαίτερα μειονεκτικό λόγω έλλειψης πόρων, δηλαδή χαρακτηρίζεται από 4 τουλάχιστον από τα ακόλουθα 9 στοιχεία στέρησης : δεν μπορεί να αντέξει οικονομικά i) να πληρώνει μίσθωμα κατοικίας ή λογαριασμούς υπηρεσιών κοινής ωφελείας, ii) να διαθέτει επαρκή θέρμανση κατοικίας, iii) να αντιμετωπίζει απροσδόκητες δαπάνες, iv) να καταναλώνει κρέας, ψάρι ή τροφή με ισοδύναμο πρωτεΐνης κάθε δεύτερη ημέρα, v) να πληρώνει διακοπές μίας εβδομάδας μακρυά από το σπίτι, vi) να διαθέτει αυτοκίνητο, vii) να διαθέτει πλυντήριο ρούχων, viii) να διαθέτει έγχρωμη τηλεόραση ή ix) τηλέφωνο·

                  Ομάδες ηλικιών (0-17, 0-5, 6-11, 12-17 ετών)

                  Eurostat — στατιστικές EU-SILC

                  πρωτογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Ποσοστό παιδιών που ζουν σε νοικοκυριά με πολύ χαμηλή ένταση εργασίας

                  Ποσοστό παιδιών που ζουν σε νοικοκυριό στο οποίο τα άτομα σε ηλικία εργασίας (18-59 ετών) έχουν εργαστεί λιγότερο από το 20 % της συνολικής πλήρους διαθεσιμότητάς τους προς εργασία κατά τη διάρκεια του προηγούμενου έτους (δηλ. κατά την περίοδο αναφοράς του εισοδήματος)

                  Ομάδες ηλικιών (0-17, 0-5, 6-11, 12-17 ετών)

                  Eurostat — στατιστικές EU-SILC

                  πρωτογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Δείκτης στέρησης παιδιού

                  Υπό συζήτηση

                  Eurostat -EU-SILC

                  α.α.

                  Υπό εκπόνηση

                     Κατανομή του κινδύνου φτώχειας των παιδιών σε σχέση με το όριο του κινδύνου της φτώχειας: Ποσοστό κινδύνου φτώχειας που υπολογίστηκε με όρια 50 % και 70 %

                  Ποσοστό παιδιών που ζουν σε νοικοκυριό με σταθμισμένο διαθέσιμο εισόδημα κατώτερο του 50 % και του 70 % του εθνικού διάμεσου σταθμισμένου διαθέσιμου εισοδήματος

                  Ομάδες ηλικιών (0-17, 0-5, 6-11, 12-17 ετών)

                  Eurostat — στατιστικές EU-SILC

                  δευτερογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Σταθερό ποσοστό κινδύνου παιδικής φτώχειας

                  Ποσοστό παιδιών που ζουν σε νοικοκυριό με σταθμισμένο διαθέσιμο εισόδημα κατώτερο του ορίου της φτώχειας κατά το τρέχον έτος και, τουλάχιστον, κατά τα δύο από τα 3 προηγούμενα έτη

                  0-17

                  Eurostat — στατιστικές EU-SILC (διαμήκης συνιστώσα)

                  δευτερογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Ποσοστό κινδύνου παιδικής φτώχειας, σταθερό σε μια καθορισμένη χρονική στιγμή

                  Ποσοστό παιδιών που ζουν σε νοικοκυριά με σταθμισμένο διαθέσιμο εισόδημα κατώτερο του 60 % του εθνικού διάμεσου σταθμισμένου διαθέσιμου εισοδήματος, για τα οποία το όριο είναι σταθερό σε μια καθορισμένη χρονική στιγμή

                  0-17

                  Eurostat — στατιστικές EU-SILC.

                  δείκτης πλαίσιο

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

         Πρόσβαση σε επαρκείς πόρους

                  Δείκτης

                  Ορισμός

                  Κατανομή

                  Πηγή

                  Πρωτογενής δείκτης / δευτερογενής δείκτης / δείκτης-πλαίσιο

                  Παρατηρήσεις

                     Ποσοστό φτώχειας εργαζομένων που ζουν σε νοικοκυριά με συντηρούμενα παιδιά

                  Ποσοστό ατόμων (με συντηρούμενα παιδιά) τα οποία ορίζονται ως εργαζόμενοι και έχουν εισόδημα κατώτερο από το όριο της φτώχειας (60 % του εθνικού διάμεσου σταθμισμένου διαθέσιμου εισοδήματος)

                  Ομάδες ηλικιών (0-17, 18-64, 0-64 ετών)· ανά τύπο νοικοκυριού (μονογονεϊκές οικογένειες, δύο ενήλικοι με συντηρούμενα παιδιά)

                  Eurostat — στατιστικές EU-SILC.

                  πρωτογενής δείκτης

                     Ποσοστό κινδύνου παιδικής φτώχειας ανάλογα με την ένταση εργασίας του νοικοκυριού

                  Ποσοστό παιδιών που ζουν σε νοικοκυριά με σταθμισμένο διαθέσιμο εισόδημα κατώτερο του 60 % του εθνικού διάμεσου σταθμισμένου διαθέσιμου εισοδήματος ανάλογα με την ένταση εργασίας του νοικοκυριού

                  0 - 17 ετών, ένταση εργασίας του νοικοκυριού (πολύ υψηλή [0,85 – 1], μεγάλη [0,55 - 0,85], μεσαία [0,45 – 0,55], χαμηλή [0,2 – 0,45])

                  Eurostat — στατιστικές EU-SILC.

                  πρωτογενής δείκτης

                     Ποσοστό κινδύνου παιδικής φτώχειας σε νοικοκυριά εργαζομένων

                  Ποσοστό παιδιών που ζουν σε νοικοκυριά με εισόδημα χαμηλότερο από το όριο της φτώχειας (60 % του εθνικού διάμεσου σταθμισμένου διαθέσιμου εισοδήματος) και με ένταση της εργασίας πάνω από 0,2

                  Ανά τύπο νοικοκυριού,

                  Eurostat — στατιστικές EU-SILC.

                  πρωτογενής δείκτης

                     Σχετικό διάμεσο χάσμα παιδικής φτώχειας

                  Η διαφορά μεταξύ του διάμεσου σταθμισμένου ισοδύναμου εισοδήματος των ατόμων κάτω από το όριο της φτώχειας και του εισοδήματος των ατόμων που βρίσκονται στο όριο της φτώχειας, εκφρασμένη ως ποσοστό του ορίου κινδύνου φτώχειας

                  0-17

                  Eurostat — στατιστικές EU-SILC

                  πρωτογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Παιδική μέριμνα

                  Παιδιά που τυγχάνουν φροντίδας (από επίσημους φορείς (2) εκτός οικογενείας) ως ποσοστό όλων των παιδιών της ίδιας ομάδας ηλικίας

                  Κάτω των 3 ετών, μεταξύ 3 ετών και της ηλικίας έναρξης της υποχρεωτικής εκπαίδευσης· Κάτω των 30 ωρών, 30 ώρες. ή περισσότερο από μία εβδομάδα

                  Eurostat — στατιστικές EU-SILC

                  δευτερογενής δείκτης

                  Καταλληλότητα της κατανομής ανά πεμπτημόριο εισοδήματος προς αξιολόγηση

                     Αντίκτυπος της απασχόλησης των εχόντων τη γονική ιδιότητα

                  Διαφορά σε ποσοστιαίες μονάδες (π.μ.) μεταξύ

                              —

                              –ποσοστού απασχόλησης των ατόμων 20-49 ετών που ζουν σε νοικοκυριά στα οποία δεν υπάρχουν παιδιά ηλικίας 0-6 ετών και

                              —

                              ποσοστού απασχόλησης ατόμων 20-49 ετών που ζουν σε νοικοκυριά όπου υπάρχει τουλάχιστον ένα παιδί ηλικίας 0-6 ετών

                  Συνολικά, ανά φύλο

                  Eurostat — Στατιστικές ΕΕΔ

                  δείκτης πλαίσιο

                  Συνιστάται να εξετάζονται τα παιδιά 0-3 ετών και 3-6 ετών χωριστά

                     Μερική απασχόληση λόγω ευθυνών φροντίδας

                  Πρόσωπα που εργάζονται με μερική απασχόληση για τη φροντίδα μικρών παιδιών ή εξαρτώμενων ενηλίκων, ως ποσοστό του συνόλου των απασχολούμενων προσώπων

                  Συνολικά, ανά φύλο

                  Eurostat, — στατιστικές ΕΕΔ

                  δείκτης πλαίσιο

                     Αντίκτυπος των κοινωνικών παροχών (εκτός από τις συντάξεις) στη μείωση της παιδικής φτώχειας

                  Διαφορά μεταξύ των παιδιών που αντιμετωπίζουν κίνδυνο φτώχειας πριν από και μετά τις κοινωνικές παροχές (εκτός συντάξεων)

                  Eurostat — στατιστικές EU-SILC

                  δευτερογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +)

                     Υπερβολική επιβάρυνση με δαπάνες στέγασης

                  Ποσοστό του πληθυσμού που ζει σε νοικοκυριό του οποίου το συνολικό κόστος στέγασης (αφού αφαιρεθούν τα επιδόματα στέγασης) αντιπροσωπεύει πάνω από το 40 % του συνολικού διαθέσιμου εισοδήματος του νοικοκυριού (αφού αφαιρεθούν τα επιδόματα στέγασης)

                  Ομάδες ηλικιών (0-17, 0-5, 6-11, 12-17 ετών), επίπεδο φτώχειας (πάνω ή κάτω από το όριο της φτώχειας)

                  Eurostat — στατιστικές EU-SILC

                  δευτερογενής δείκτης

                  Συνιστάται η σύγκριση με τον πληθυσμό που είναι σε ηλικία εργασίας (18-64 ετών) και τους ηλικιωμένους (65 +))

         Πρόσβαση σε ποιοτικές υπηρεσίες

                  Δείκτης

                  Ορισμός

                  Κατανομή

                  Πηγή

                  Πρωτογενής δείκτης / δευτερογενής δείκτης

                  Παρατηρήσεις

                     Προσχολική εκπαίδευση

                  Ποσοστό παιδιών ηλικίας μεταξύ 4 ετών και ηλικίας για την έναρξη της υποχρεωτικής εκπαίδευσης που παρακολουθούν προσχολική εκπαίδευση

                  Ανά φύλο

                  UOE (3)

                  πρωτογενής δείκτης

                     Ικανότητα ανάγνωσης, μαθηματικών και θετικών επιστημών

                  Ποσοστό νέων ηλικίας 15 ετών που βαθμολογούνται με 1 ή λιγότερο (σε κλίμακα που κυμαίνεται από το 1 (η χαμηλότερη) έως 5 (ανώτατη) στα τεστ PISA

                  Ανά γονικό υπόβαθρο (μορφωτικό επίπεδο, χώρα γέννησης)

                  ΟΟΣΑ — PISA (4)

                  πρωτογενής δείκτης

                  Δεν διατίθενται στοιχεία για την Κύπρο και τη Μάλτα στις σημερινές συλλογές στοιχείων.

                     Ποσοστό νέων χωρίς απασχόληση, εκπαίδευση ή κατάρτιση (NEET)

                  Ποσοστό νέων χωρίς απασχόληση, εκπαίδευση ή κατάρτιση (NEET)

                  Ανά φύλο, 15-19 ετών

                  Eurostat — στατιστικές ΕΕΔ

                  πρωτογενής δείκτης

                     Άτομα που εγκαταλείπουν πρόωρα την εκπαίδευση και την κατάρτιση

                  Πληθυσμός ηλικίας 18-24 ετών χαμηλότερης δευτεροβάθμιας εκπαίδευσης το πολύ που δεν παρακολουθεί περαιτέρω εκπαίδευση ή κατάρτιση

                  Ανά φύλο, υψηλότερο μορφωτικό επίπεδο που ολοκληρώθηκε

                  Eurostat — στατιστικές ΕΕΔ

                  δευτερογενής δείκτης

                     Έλλειψη αναγκαίας ιατρικής περίθαλψης που δηλώθηκε από τον ενδιαφερόμενο

                  Ποσοστό ατόμων ηλικίας 16-25 ετών που αναφέρουν ότι δεν μπόρεσαν να έχουν πρόσβαση σε ιατρικές υπηρεσίες λόγω του κόστους, της απόστασης ή της μακράς αναμονής

                  Eurostat — στατιστικές EU-SILC

                     Βρεφική θνησιμότητα

                  Λόγος του αριθμού των θανάτων παιδιών ηλικίας κάτω του ενός έτους κατά τη διάρκεια του έτους με τον αριθμό των γεννήσεων ζώντων τέκνων κατά το εν λόγω έτος (εκφραζόμενες ανά 1 000 γεννήσεις ζώντων τέκνων)

                  Ανά κοινωνικοοικονομική κατάσταση των γονέων (υπό εκπόνηση)

                  Eurostat

                  πρωτογενής δείκτης

                     Παιδική θνησιμότητα ομάδας 1-14 ετών

                  Ποσοστό θανάτων ανά 100 000 άτομα

                  Eurostat

                     Νεογνά χαμηλού βάρους

                  Βάρος στη γέννηση κατώτερου των 2 500 γραμμαρίων (5,5 λίβρες)

                  ΠΟΥ — ΟΟΣΑ

                  πρωτογενής δείκτης

                     Κάλυψη εμβολιασμού

                  Ποσοστό % βρεφών τα οποία, κατά την πρώτη επέτειο της γέννησής τους στο συγκεκριμένο ημερολογιακό έτος, έχουν εμβολιασθεί πλήρως κατά του κοκκύτη, της διφθερίτιδας, του τέτανου (DPT) και της πολιομυελίτιδας. Και ποσοστό % βρεφών που, κατά τη δεύτερη επέτειο της γέννησής τους στο συγκεκριμένο ημερολογιακό έτος, έχουν εμβολιασθεί πλήρως κατά της ιλαράς, της παρωτίτιδας και της ερυθράς (MMR)

                  ΠΟΥ

                  δείκτης πλαίσιο

                     Παχυσαρκία

                  Νέοι ηλικίας 15-24 ετών με δείκτη μάζας σώματος 30 και άνω

                  Ανά φύλο και κοινωνικοοικονομική κατάσταση των γονέων

                  Eurostat — (EHIS) (5)

                  δείκτης πλαίσιο

                     Τακτικοί καπνιστές

                  Ποσοστό των καθημερινών καπνιστών τσιγάρων στον πληθυσμό ηλικίας 15-24 ετών

                  Ανά φύλο και κοινωνικοοικονομική κατάσταση των γονέων

                  Eurostat — EHIS

                  δείκτης πλαίσιο

                     Ψυχική υγεία

                  Νέοι (ηλικίας 15-24 ετών) με σύνδρομο κατάθλιψης

                  Ανά φύλο

                  Eurostat — EHIS

                  δείκτης πλαίσιο

                  Υπό εκπόνηση

                     Αίτια θανάτου - αυτοκτονίας νέων –

                  Θάνατοι από αυτοκτονίες ανά 100 000 κατοίκους ηλικίας 15-24 ετών

                  Ανά φύλο

                  Eurostat — στατιστικές αιτιών θανάτου

                  δείκτης πλαίσιο

                     Μειονεκτήματα στέγασης

                  Ποσοστό του πληθυσμού που υποφέρει από όλα τα μειονεκτήματα στέγασης. Τα μειονεκτήματα που εξετάστηκαν είναι:
                  1) διαρροή στέγης, υγροί τοίχοι/δάπεδα/θεμέλια, ή σάπια πλαίσια παραθύρων ή δάπεδα· 2) έλλειψη μπανιέρας ή ντους στην κατοικία 3) έλλειψη αποχωρητηρίου με καταιωνισμό ύδατος μέσα στο σπίτι για την αποκλειστική χρήση του νοικοκυριού· 4) προβλήματα με την κατοικία: πολύ σκοτεινή, χωρίς αρκετό φως

                  Ανά ομάδα ηλικιών (0-17, 0-5, 6-11, 12-17 ετών) κατάσταση κινδύνου φτώχειας (δηλ. πάνω ή κάτω από το όριο της φτώχειας)

                  Eurostat — στατιστικές EU-SILC

                  πρωτογενής δείκτης

                     Υπερπληθυσμός

                  Ποσοστό πληθυσμού που ζει σε υπερπλήρες νοικοκυριό. Ένα πρόσωπο θεωρείται ότι ζει σε υπερπλήρες νοικοκυριό εάν το νοικοκυριό δεν διαθέτει έναν ελάχιστο αριθμό δωματίων ίσο με:

                              —

                              ένα δωμάτιο για την οικογένεια·

                              —

                              ένα δωμάτιο για κάθε ζεύγος·

                              —

                              ένα δωμάτιο για κάθε μεμονωμένο άτομο ηλικίας 18 +·

                              —

                              ένα δωμάτιο για δύο άτομα του ίδιου φύλου, μεταξύ 12 και 17 ετών·

                              —

                              ένα δωμάτιο για κάθε άτομο διαφορετικού φύλου ηλικίας μεταξύ 12 και 17 ετών·

                              —

                              ένα δωμάτιο για δύο άτομα ηλικίας κάτω των 12 ετών.

                  Καθεστώς κινδύνου φτώχειας (δηλ. πάνω ή κάτω από το όριο της φτώχειας) ανά ομάδα ηλικιών (0-17, 0-5, 6-11, 12-17 ετών)

                  Eurostat – στατιστικές EU -SILC

                  πρωτογενής δείκτης

         (1)  Οι πρωτογενείς δείκτες είναι βασικοί δείκτες οι οποίοι καλύπτουν ευρείς τομείς που θεωρούνται ότι δείχνουν τα πλέον σημαντικά αποτελέσματα, ενώ οι δευτερογενείς δείκτες συμπληρώνουν τους πρωτογενείς, περιγράφοντας λεπτομερέστερα τη φύση ή τις άλλες διαστάσεις του προβλήματος. Οι δείκτες-πλαίσια παρέχουν πρόσθετες λεπτομέρειες και συναφείς πληροφορίες: ο προτεινόμενος κατάλογος είναι ενδεικτικός και αφήνει περιθώρια για συμπληρωματικές πληροφορίες που θεωρούνται κατάλληλες για την καλύτερη περιγραφή και κατανόηση του εθνικού πλαισίου.

         (2)  Ως «επίσημοι φορείς» νοούνται οι ακόλουθες υπηρεσίες: προσχολική ή ισοδύναμη εκπαίδευση, υποχρεωτική εκπαίδευση, παιδική φροντίδα σε κέντρο εκτός σχολικών ωρών (πριν/μετά), βρεφοκομεία ή άλλα κέντρα ημερήσιας φροντίδας, συμπεριλαμβανομένης της ημερήσιας φροντίδας στην οικογένεια και επαγγελματίες με δίπλωμα που παρέχουν παιδική φροντίδα. Η φροντίδα που παρέχεται από μέλη της οικογένειας, γείτονες ή άτομα χωρίς δίπλωμα, ως εκ τούτου, δεν περιλαμβάνεται σ’ αυτόν τον ορισμό των «επίσημων φορέων».

         (3)  UNESCO/ΟΟΣΑ/Eurostat, βάση δεδομένων για τις στατιστικές εκπαίδευσης.

         (4)  http://www.oecd.org/statisticsdata/03381,en_2649_35845621_1_119656_1_1_1.00.html.

         (5)  EHIS είναι η «ευρωπαϊκή έρευνα υγείας με συνεντεύξεις».